
Prooemium

1. Cenam paschalem cum discipulis celebraturus, in qua sacrificium sui Corporis et
Sanguinis instituit, Christus Dominus cenaculum magnum, stratum (Lc 22, 12) parari
mandavit. Quod quidem iussum etiam ad se pertinere Ecclesia semper est arbitrata, cum
de iis statuebat, quae, in disponendis hominum animis, locis, ritibus, textibus, ad
sanctissimae Eucharistiae celebrationem spectarent. Normae quoque hodiernae, quae,
voluntate Concilii Oecumenici Vaticani II innixae, praescriptae sunt, atque novum
Missale, quo Ecclesia ritus romani in Missa celebranda posthac utetur, iterum sunt
argumentum huius sollicitudinis Ecclesiae, eius fidei immutatique amoris erga summum
mysterium eucharisticum, atque continuam contextamque eius traditionem, quamquam
res novae quaedam inductae sunt, testantur.

Testimonium fidei immutatae
2. Missae natura sacrificalis, a Concilio Tridentino, quod universae traditioni Ecclesiae
congruebat, sollemniter asserta, 1 rursus enuntiata est a Concilio Vaticano II, quod circa
Missam haec significantia protulit verba: «Salvator noster in Cena novissima sacrificium
eucharisticum Corporis et Sanguinis sui instituit, quo sacrificium crucis in saecula, donec
veniret, perpetuaret, atque adeo Ecclesiae dilectae sponsae memoriale concrederet mortis
et resurrectionis suae».2
Quod sic a Concilio docetur, id formulis Missae continenter exprimitur. Etenim doctrina,
quae hac sententia, iam in antiquo Sacramentario, vulgo Leoniano nuncupato, exstante,
presse significatur: «quoties huius hostiae commemoratio celebratur, opus nostrae
redemptionis exercetur»,3 apte accurateque explicatur in Precibus eucharisticis; in his
enim sacerdos, dum anamnesin peragit, ad Deum nomine etiam totius populi conversus,
ei gratias persolvit et sacrificium offert vivum et sanctum, oblationem scilicet Ecclesiae
et hostiam, cuius immolatione ipse Deus voluit placari,4 atque orat, ut Corpus et Sanguis
Christi sint Patri sacrificium acceptabile et toti mundo salutare.5
Ita in novo Missali lex orandi Ecclesiae respondet perenni legi credendi, qua nempe
monemur unum et idem esse, excepta diversa offerendi ratione, crucis sacrificium
eiusque in Missa sacramentalem renovationem, quam in Cena novissima Christus
Dominus instituit Apostolisque faciendam mandavit in sui memoriam, atque proinde
Missam simul esse sacrificium laudis, gratiarum actionis, propitiatorium et
sati sfactorium.
3. Mirabile etiam mysterium praesentiae realis Domini sub speciebus eucharisticis, a
Concilio Vaticano II6 aliisque Ecclesiae Magisterii documentis? eodem sensu eademque
sententia, quibus Concilium Tridentinum id credendum proposuerat,8 confirmatum, in
Missae celebratione declaratur non solum ipsis verbis consecrationis, quibus Christus per
transubstantiationem praesens redditur, sed etiam sensu et exhibitione summae
reverentiae et adorationis, quae in Liturgia eucharistica fieri contingit. Eadem de causa
populus christianus adducitur, ut feria V Hebdomadae sanctae in Cena Domini, et in
sollemnitate Ss.mi Corporis et Sanguinis Christi, hoc admirabile Sacramentum
peculiarem in modum excolat adorando.

Institutio Generalis Missalis Romani 2,000
p.,2
4. Natura vero sacerdotii ministerialis, quod presbyteri proprium est, qui in persona
Christi sacrificium offert coetuique populi sancti praesidet, in ipsius ritus forma, e
praestantiore loco et munere eiusdem sacerdotis elucet. Huius vero muneris rationes
edicuntur et perspicue ac fusius explanantur in gratiarum actione Missae chrismatis, feria
V Hebdomadae sanctae; quo videlicet die institutio sacerdotii commemoratur. In illa
enim collatio potestatis sacerdotalis per manuum impositionem facta illustratur; atque
ipsa potestas, singulis officiis recensitis, describitur, quae est continuatio potestatis
Christi, Summi Pontificis Novi Testamenti.
5. Sed hac sacerdotii ministerialis natura etiam aliud quiddam, magni sane faciendum, in
sua luce collocatur, id est regale sacerdotium fidelium, quorum sacrificium spirituale per
sacerdotum ministerium in unione cum sacrificio Christi, unici Mediatoris, consummatur.
9 Namque celebratio Eucharistiae est actio Ecclesiae universae; in qua unusquisque
solum et totum id agat, quod ad ipsum pertinet, respectu habito gradus eius in populo Dei.
Quo efficitur, ut etiam rationes quaedam celebrationis magis attendantur, quibus
saeculorum decursu interdum est minor cura adhibita. Hic enim populus est populus Dei,
Sanguine Christi acquisitus, a Domino congregatus, eius verbo nutritus, populus ad id
vocatus, ut preces totius familiae humanae ad Deum admoveat, populus, qui pro mysterio
salutis gratias in Christo agit eius sacrificium offerendo, populus denique, qui per
Communionem Corporis et Sanguinis Christi in unum coalescit. Qui populus, licet
origine sua sit sanctus, tamen per ipsam participationem consciam, actuosam et
fructuosam mysterii eucharistici in sanctitate continenter crescit. 10

Traditio non intermissa declaratur
6. Cum praecepta enuntiaret, quibus Ordo Missae recognosceretur, Concilium Vaticanum
II praeter alia mandavit quoque, ut ritus nonnulli restituerentur «ad pristinam sanctorum
Patrum normam»,! 1 iisdem videlicet usum verbis ac S. Pius V in Constitutione
Apostolica «Quo primum» inscriptis, qua anno 1570 Missale Tridentinum est
promulgatum. Ob hanc vero ipsam verborum convenientiam notari potest, qua ratione
ambo Missalia Romana, quamvis intercesserint quattuor saecula, aequalem et parem
complectantur traditionem. Si autem huius traditionis ponderentur interiora elementa,
intellegitur etiam, quam egregie ac feliciter prius perficiatur altero.
7. Temporibus sane difficilibus, quibus catholica fides de indole sacrificali Missae, de
ministeriali sacerdotio, de reali et perpetua Christi sub eucharisticis speciebus praesentia
in discrimen fuerat adducta, id S. Pii V imprimis intererat, ut recentiorem traditionem,
immerito oppugnatam, servaret, minimis tantummodo ritus sacri mutationibus inductis.
Re quidem vera Missale illud anni 1570 paulum admodum distat a primo omnium anno
1474 typis edito Missali, quod vicissim fideliter quidem repetit Missale temporis
Innocentii PP. III. Codices insuper Bibliothecae Vaticanae, quamquam aliquot intulerant
locutionum emendationes, haud tamen permiserunt, ut in illa pervestigatione «veterum et
probatorum auctorum» plus quam liturgici commentarii mediae aetatis inquirerentur.
8. Hodie, contra, illa «sanctorum Patrum norma», quam sectabantur Missalis S. Pii V
emendatores, locupletata est innumerabilibus eruditorum scriptis. Postquam enim
Sacramentarium Gregorianum nuncupatum anno 1571 primum editum est, vetera
Sacramentaria Romana et Ambrosiana critica arte saepe typis sunt divulgata, perinde ac
vetusti libri liturgici Hispani et Gallicani, qui plurimas preces non levis praestantiae
spiritualis, eo usque ignoratas, in conspectum produxerunt.

Traditiones pariter priscorum saeculorum, antequam ritus Orientis et Occidentis
constituerentur, nunc idcirco melius cognoscuntur, quod tot reperta sunt documenta
liturgica.
Praeterea progredientia sanctorum Patrum studia theologiam mysterii eucharistici lumine
perfuderunt doctrinae Patrum in antiquitate Christiana excellentissimorum, uti S. Irenaei,
S. Ambrosii, S. Cyrilli Hierosolymitani, S. loannis Chrysostomi.
9. Quapropter «sanctorum Patrum norma» non postulat solum, ut conserventur ea, quae
maiores nostri proximi tradiderint, sed ut comprehendantur altiusque perpendantur cuncta
praeterita Ecclesiae tempora ac modi universi, quibus unica eius fides declarata est in
humani civilisque cultus formis tam inter se differentibus, quippe quae vigerent in
regionibus semiticis, graecis, latinis. Amplior autem hic prospectus cernere nos sinit,
quemadmodum Spiritus Sanctus praestet populo Dei mirandam fidelitatem in
conservando immutabili fidei deposito, licet permagna sit precum rituumque varietas.
Ad novas rerum condiciones accommodatio
10. Novum igitur Missale, dum testificatur legem orandi Ecclesiae Romanae, fideique
depositum a Conciliis recentioribus traditum tutatur, ipsum vicissim magni momenti
gradum designat in liturgica traditione.
Cum enim Patres Concilii Vaticani II asseverationes dogmaticas Concilii Tridentini
iterarunt, in longe alia mundi aetate sunt locuti; qua de causa in re pastorali valuerunt
afferre proposita et consilia, quae ante quattuor saecula ne praevideri quidem potuerunt.
11. Agnoverat iam Tridentinum Concilium magnam utilitatem catecheticam, quae in
Missae celebratione contineretur; unde tamen colligere omnia consectaria, ad vitae usum
quod attinet, nequibat. A multis reapse flagitabatur, ut sermonem vulgarem in sacrificio
eucharistico peragendo usurpari liceret. Ad talem quidem postulationem, Concilium,
rationem ducens adiunctorum illa aetate obtinentium, sui officii esse arbitrabatur
doctrinam Ecclesiae tralaticiam denuo inculcare, secundum quam sacrificium
eucharisticum imprimis Christi ipsius est actio, cuius proinde efficacitas propria eo modo
non afficitur, quo fideles eiusdem fiunt participes. Idcirco firmis hisce simulque
moderatis verbis edictum est: «Etsi Missa magnam contineat populi fidelis eruditionem,
non tamen expedire visum est Patribus, ut vulgari passim lingua celebraretur». 12 Atque
condemnandum esse pronuntiavit eum, qui censeret «Ecclesiae Romanae ritum, quo
submissa voce pars Canonis et verba consecrationis proferuntur, damnandum esse; aut
lingua tantum vulgari Missam celebrari debere». 13 Nihilominus, dum hinc vetuit in
Missa linguae vernaculae usum, illinc animarum pastores eius in locum congruentem
substituere catechesim iussit: «Ne oves Christi esuriant... mandat sancta Synodus
pastoribus et singulis curam animarum gerentibus, ut frequenter inter Missarum
celebrationem vel per se vel per alios, ex his, quae in Missa leguntur, exponant atque
inter cetera sanctissimi huius sacrificii mysterium aliquod declarent, diebus praesertim
dominicis et festis». 14
12. Propterea congregatum, ut Ecclesiam aptaret ad proprii muneris apostolici
necessitates hisce ipsis temporibus, Concilium Vaticanum II funditus perspexit,
quemadmodum Tridentinum, didascalicam et pastoralem indolem sacrae Liturgiae.15 Et,
cum nemo catholicorum esset, qui legitimum efficacemque ritum sacrum negaret lingua
latina peractum, concedere etiam valuit: «Haud raro linguae vernaculae usurpatio valde
utilis apud populum exsistere possit», eiusque adhibendae facultatem dedit. 16 Flagrans

illud studium, quo hoc consultum ubivis est susceptum, profecto effecit ut, ducibus
Episcopis atque ipsa Apostolica Sede, universae liturgicae celebrationes quas populus
participaret, exsequi liceret vulgari sermone, quo plenius intellegeretur mysterium, quod
celebraretur.
13. Verumtamen, cum linguae vernaculae usus in sacra Liturgia instrumentum sit,
quamvis magni momenti, quo apertius exprimeretur catechesis mysterii, quae in
celebratione continetur, Concilium Vaticanum II admonuit praeterea, ut aliqua Tridentini
praescripta, quibus non omnibus locis erat obtemperatum, ad exitum deducerentur, veluti
homilia diebus dominicis et festis habendal? et facultas inter ipsos sacros ritus quasdam
monitiones intericiendi. 18
Potissimum vero Concilium Vaticanum II, a quo suadebatur «illa perfectior Missae
participatio, qua fideles post Communionem sacerdotis ex eodem sacrificio Corpus
dominicum sumunt», 19 incitavit, ut aliud optatum Patrum Tridentinorum in rem
transferretur, ut scilicet ad sacram Eucharistiam plenius participandam «in singulis Missis
fideles adstantes non solum spirituali affectu, sed sacramentali etiam Eucharistiae
perceptione communicarent».20
14. Eodem quidem animo ac studio pastorali permotum, Concilium Vaticanum II nova
ratione expendere potuit institutum Tridentinum de Communione sub utraque specie.
Etenim, quoniam hodie in dubium minime revocantur doctrinae principia de plenissima
vi Communionis, qua Eucharistia sub una specie panis suscipitur, permisit interdum
Communionem sub utraque specie, cum scilicet, per declaratiorem signi sacramentalis
formam, opportunitas peculiaris offerretur altius intellegendi mysterii, quod fideles
participarent. 21
15. Hoc pacto, dum fida permanet Ecclesia suo muneri ut magistrae veritatis, custodiens
«vetera», id est depositum traditionis, officium quoque explet considerandi prudenterque
adhibendi «nova» (cf. Mt 13, 52).
Pars enim quaedam novi Missalis preces Ecclesiae apertius ordinat ad temporis nostri
necessitates; cuius generis sunt potissimum Missae rituales et pro variis necessitatibus, in
quibus traditio et novitas opportune inter se sociantur. Itaque, dum complures dictiones
integrae manserunt ex antiquissima haustae Ecclesiae traditione, per ipsum saepius
editum Missale Romanum patefacta, aliae plures ad hodierna requisita et condiciones
accommodatae sunt, aliae, contra, uti orationes pro Ecclesia, laicis, operis humani
sanctificatione, omnium gentium communitate, necessitatibus quibusdam nostrae aetatis
propriis, ex integro sunt contextae, sumptis cogitationibus ac saepe ipsis locutionibus ex
recentibus Concilii documentis.
Ob eandem porro aestimationem novi status mundi, qui nunc est, in vetustissimae
traditionis textuum usu, nulla prorsus videbatur inferri iniuria tam venerando thesauro, si
quaedam sententiae immutarentur, quo convenientius sermo ipse cum hodiernae
theologiae lingua concineret referretque ex veritate condicionem disciplinae Ecclesiae
praesentem. Hinc dicta nonnulla, ad existimationem et usum bonorum terrestrium
attinentia, sunt mutata, haud secus ac nonnulla, quae exterioris quandam paenitentiae
formam prodebant aliarum Ecclesiae aetatum propriam.
Hoc denique modo normae liturgicae Concilii Tridentini pluribus sane in partibus
completae et perfectae sunt normis Concilii Vaticani II, quod ad exitum perduxit conatus
ad sacram Liturgiam fideles propius admovendi, qui per haec quattuor saecula sunt

suscepti, praesertim vero recenti ore aetate, maxime studio rei liturgicae a S. Pio X
eiusque Successoribus promoto.

Caput I
De Celebrationis Eucharisticae Momento et Dignitate
16. Celebratio Missae, ut actio Christi et populi Dei hierarchice ordinati, centrum est
totius vitae Christianae pro Ecclesia tum universa tum locali, ac pro singulis fidelibus.22
In ea enim culmen habetur et actionis qua Deus in Christo mundum sanctificat, et cultus
quem homines exhibent Patri, eum per Christum Dei Filium in Spiritu Sancto
adorantes.23 In ea insuper mysteria redemptionis ita per anni circulum recoluntur, ut
quodammodo praesentia reddantur.24 Ceterae autem actiones sacrae et omnia opera
Christianae vitae cum ea cohaerent, ex ea profluunt et ad eam ordinantur.25
17. Maxime proinde interest ut celebratio Missae seu Cenae dominicae ita ordinetur, ut
sacri ministri atque fideles, illam pro sua condicione participantes, eos fructus plenius
exinde capiant,26 ad quos obtinendos Christus Dominus sacrificium eucharisticum sui
Corporis et sui Sanguinis instituit illudque, velut memoriale passionis et resurrectionis
suae, Ecclesiae dilectae sponsae concredidit.27
18. Quod apte fiet si, attentis natura aliisque adiunctis uniuscuiusque coetus liturgici,
universa celebratio ita disponatur, ut consciam illam, actuosam atque plenam
participationem fidelium inducat, corporis nempe et animi, fide, spe et caritate ferventem,
quae ab Ecclesia exoptatur et ab ipsa celebrationis natura postulatur, et ad quam populus
Christianus vi baptismatis ius habet et officium.28
19. Quamvis fidelium praesentia et actuosa participatio, quae ecclesialem celebrationis
naturam apertius manifestant,29 aliquando non possint haberi, eucharistica celebratio sua
efficacia et dignitate semper est praedita, quippe quae sit actus Christi et Ecclesiae, in quo
sacerdos munus suum praecipuum adimplet et semper agit pro salute populi.
Ipsi ergo commendatur ut sacrificium eucharisticum etiam cotidie, pro posse, celebret.30
20. Cum autem Eucharistiae celebratio, sicut et universa Liturgia, fiat per signa sensibilia,
quibus fides alitur, roboratur et exprimitur,31 maxime curandum est eas formas et
elementa ab Ecclesia proposita seligi et ordinari, quae, attentis personarum et locorum
adiunctis, actuosam et plenam participationem intensius foveant et fidelium utilitati
spirituali aptius respondeant.
21. Haec itaque Institutio eo spectat ut tum lineamenta generalia praebeat, quibus
Eucharistiae celebratio apte ordinetur, tum regulas exponat, quibus singulae celebrationis
formae disponantur.32
22. Summi autem momenti est Eucharistiae celebratio in Ecclesia particulari.
Episcopus enim dioecesanus, primus mysteriorum Dei dispensator in Ecclesia particulari
sibi commissa, moderator est, promotor et custos totius vitae liturgicae.33
In celebrationibus quae, ipso praesidente, aguntur, praesertim vero in celebratione
eucharistica, quae ab ipso agitur, presbyterio, diaconis et populo participantibus,
mysterium Ecclesiae manifestatur. Quare huiusmodi Missarum sollemnia exemplo esse
debent universae dioecesi.
Eius ergo est animum intendere ut presbyteri, diaconi et christifideles laici, genuinum
sensum rituum et textuum liturgi eorum penitius semper comprehendant et ita ad
actuosam et fructuosam Eucharistiae celebrationem ducantur. Eundem in finem invigilet

ut ipsarum celebrationum dignitas augeatur, ad quam promovendam loci sacri, musicae et
artis pulchritudo quamplurimum conferat.
23. Quo insuper celebratio praescriptis et spiritui sacrae Liturgiae plenius respondeat,
eiusque efficacitas pastoralis augeatur, in hac Institutione generali et in Ordine Missae,
aliquae accommodationes et aptationes exponuntur.
24. Hae aptationes, ut plurimum, in electione consistunt quorundam rituum aut textuum,
id est cantuum, lectionum, orationum, monitionum et gestuum, qui sint necessitatibus,
praeparationi et ingenio participantium magis respondentes, quique sacerdoti celebranti
committuntur. Attamen meminerit sacerdos se servitorem esse sacrae Liturgiae, sibique
quidquam proprio marte in Missae celebratione addere, demere vel aut mutare non
licere.34
25. Insuper in Missali suo loco aptationes quaedam innuuntur quae, iuxta Constitutionem
de sacra Liturgia, respective competunt aut Episcopo dioecesano aut Conferentiae
Episcoporum 35 (cf. infra nn. 387, 388-393).
26. Quod autem ad varietates et adaptationes profundiores attinet, quae ad traditiones et
ingenium populorum et regionum attendant, ad mentem art. 40 Constitutionis de sacra
Liturgia pro necessitate introducendas, ea serventur quae in Instructione «De Liturgia
Romana et inculturatione»36 et infra (nn. 395-399) exponuntur.

Caput II
De Structura Missae Eiusque Elementis Et Partibus
L De Generali Structura Missae
27. In Missa seu Cena dominica populus Dei in unum convocatur, sacerdote praeside
personamque Christi gerente, ad memoriale Domini seu sacrificium eucharisticum
celebrandum.37 Quare de huiusmodi sanctae Ecclesiae coadunatione locali eminenter
valet promissio Christi: «Ubi sunt duo vel tres congregati in nomine meo, ibi sum in
medio eorum» (Mt 18, 20). In Missae enim celebratione, in qua sacrificium crucis
perpetuatur,38 Christus realiter praesens adest in ipso coetu in suo nomine congregato, in
persona ministri, in verbo suo, et quidem substantialiter et continenter sub speciebus
eucharisticis. 3 9
28. Missa duabus partibus quodammodo constat, liturgia nempe verbi et liturgia
eucharistica, quae tam arcte inter se coniunguntur, ut unum actum cultus efficiant.40
Siquidem in Missa mensa tam verbi Dei quam Corporis Christi paratur e qua fideles
instituantur et reficiantur.41 Quidam autem ritus celebrationem aperiunt et concludunt.
II. De Diversis Elementis Missae
De lectione verbi Dei eiusque explanatione
29. Cum sacrae Scripturae in Ecclesia leguntur, Deus ipse ad populum suum loquitur et
Christus, praesens in verbo suo, Evangelium annuntiat.
Ideoque lectiones verbi Dei, quae elementum maximi momenti Liturgiae praebent, cum
veneratione ab omnibus sunt audiendae. Quamvis autem verbum divinum in lectionibus
sacrae Scripturae ad omnes homines cuiusque temporis dirigatur iisque intellegibile sit,
eius tamen plenior intellegentia et efficacitas expositione viva, id est homilia, utpote parte
actionis liturgicae,42 fovetur.
De orationibus aliisque partibus ad sacerdotem pertinentibus

30. Inter ea quae sacerdoti tribuuntur, primum locum obtinet Prex eucharistica, quae
culmen est totius celebrationis. Accedunt deinde orationes, idest collecta, oratio super
oblata et oratio post communionem. Hae preces a sacerdote, qui coetui personam Christi
gerens praeest, ad Deum diriguntur nomine totius plebis sanctae et omnium
circumstantium.43 Merito igitur «orationes praesidenti ales» nominantur.
31. Item ad sacerdotem, munere praesidis coetus congregati fungentem, spectat proferre
quasdam monitiones in ipso ritu praevisas. Ubi a rubricis statuitur, celebranti licet eas
aliquatenus aptare ut participantium captui respondeant; curet tamen sacerdos ut sensum
monitionis quae in libro liturgico proponitur ipse semper servet eamque paucis verbis
exprimat. Sacerdoti praesidi etiam spectat verbum Dei nuntiare, necnon benedictionem
finalem impertire. Ipsi insuper licet, brevissimis verbis, introducere fideles in Missam
diei, post salutationem initialem et ante ritum paenitentialem; in liturgiam verbi, ante
lectiones; in Precem eucharisticam, ante Praefationem, numquam vero intra Precem
ipsam; necnon universam actionem sacram, ante dimissionem, concludere.
32. Natura partium «praesidentialium» exigit ut clara et elata voce proferantur et ab
omnibus cum attentione auscultentur.44 Proinde dum sacerdos eas profert aliae orationes
vel cantus non habeantur, atque organum vel alia instrumenta musica sileant.
33. Sacerdos vero, tamquam praeses, nomine Ecclesiae et congregatae communitatis
preces effundit, aliquando autem nomine dumtaxat suo, ut ministerium suum maiore cum
animi attentione et pietate adimpleat. Huiusmodi preces, quae ante lectionem Evangelii,
in praeparatione donorum, necnon ante et post sacerdotis communionem proponuntur,
secreto dicuntur.

De aliis formulis in celebratione occurrentibus
34. Cum Missae celebratio natura sua indolem «communitariam» habeat,45 dialogis inter
celebrantem et fideles congregatos necnon acclamationibus magna vis inhaeret:46 etenim
non sunt tantum signa externa celebrationis communis, sed communionem inter
sacerdotem et populum fovent et efficiunt.
35. Acclamationes et responsiones fidelium salutationibus sacerdotis et orationibus illum
participationis actuosae gradum constituunt, qui in omni Missae forma a fidelibus
congregatis praestandus est, ut actio totius communitatis clare exprimatur et foveatur.47
36. Aliae partes, ad actuosam fidelium participationem manifestandam et fovendam valde
utiles, quae universo coetui convocato tribuuntur, sunt praesertim actus paenitentialis,
professio fidei, oratio universalis et oratio dominica.
37. Demum ex aliis formulis:
1. nonnullae ritum seu actum per se stantem, uti hymnus Gloria, psalmus
responsorius, Allelûia et versus ante Evangelium, Sanctus, acclamatio anamneseos,
cantus post Communionem, constituunt;
2. nonnullae vero, uti cantus ad introitum, ad offertorium, ad fractionem (Agnus
Dei) et ad Communionem, ritum aliquem comitantur.
De modis proferendi varios textus
38. In textibus clara et elata voce proferendis sive a sacerdote vel diacono sive a lectore
sive ab omnibus, vox respondeat generi ipsius textus, prouti hic est lectio, oratio,
admonitio, acclamatio, cantus; necnon formae celebrationis et sollemnitati coetus. Ratio
insuper habeatur indolis diversarum linguarum et ingenii populorum.

In rubricis ergo et in normis quae sequuntur, verba «dicere» vel «proferre» intellegi
debent sive de cantu sive de recitatione, servatis principiis supra propositis.
De momento cantus
39. Ab Apostolo monentur christifideles qui in unum conveniunt exspectantes adventum
Domini sui, ut una simul cantent psalmis, hymnis et canticis spiritualibus (cf. Coi 3, 16).
Cantus enim est signum exsultationis cordis (cf. Act 2, 46). Unde S. Augustinus recte
dicit: «cantare amantis est»,48 et iam antiquitus in proverbium venit: «bis orat qui bene
cantat».
40. Magni ergo fiat usus cantus in Missae celebratione, attentis ingenio populorum et
facultatibus cuiuslibet coetus liturgici. Quamvis non semper necessarium sit, v. gr. in
Missis ferialibus, omnes textus cantu proferre qui per se cantui destinantur, curandum
omnino est ne desit cantus ministrorum et populi in celebrationibus, quae diebus
dominicis et festivis de praecepto peraguntur.
In seligendis tamen partibus quae revera canantur, eae praeferendae sunt quae maioris
sunt momenti, et praesertim, quae a sacerdote vel a diacono aut lectore, populo
respondente, canendae sunt, aut a sacerdote et populo simul proferendae.49
41. Principem locum obtineat, ceteris paribus, cantus gregorianus, utpote Liturgiae
romanae proprius. Alia genera musicae sacrae, praesertim vero polyphonia, minime
excluduntur, dummodo spiritui actionis liturgicae respondeant et participationem omnium
fidelium foveant.50
Cum frequentius in dies fideles ex diversis nationibus inter se conveniant, expedit ut
iidem fideles aliquas saltem partes Ordinarii Missae, praesertim vero symbolum fidei et
orationem dominicam, modulis adhibitis facilioribus, lingua latina simul cantare sciant.51
De gestibus et corporis habitibus
42. Gestus et corporis habitus tum sacerdotis, diaconi, et ministrorum, tum populi eo
contendere debent ut tota celebratio decore nobilique simplicitate fulgeat, diversarum
eius partium vera plenaque significatio percipiatur et omnium participatio foveatur.52
Attendendum igitur erit ad ea quae a lege liturgica et tradita praxi Ritus Romani
definiuntur, et quae ad commune bonum spirituale populi Dei conferant, potius quam ad
suam propensionem aut arbitrium.
Communis corporis habitus, ab omnibus participantibus servandus, signum est unitatis
membrorum communitatis Christianae ad sacram Liturgiam congregatorum: mentem
enim et sensus animi adstantium exprimit eosdemque fovet.53
43. Fideles stent ab initio cantus ad introitum, vel dum sacerdos accedit ad altare, usque
ad collectam inclusive; ad cantum Allelûia ante Evangelium; dum ipsum Evangelium
proclamatur; dum professio fidei et oratio universalis fiunt; necnon ab invitatorio Orate
fratres ante orationem super oblata usque ad finem Missae, praeter ea quae infra dicuntur.
Sedeant autem dum proferuntur lectiones ante Evangelium et psalmus responsorius; ad
homiliam et dum fit praeparatio donorum ad offertorium; atque, pro opportunitate, dum
sacrum silentium post Communionem servatur.
Genuflectant vero, nisi valetudinis causa, vel ob angustiam loci vel frequentiorem
numerum adstantium aliasve rationabiles causas impediantur, ad consecrationem. Hi vero
qui non genuflectunt ad consecrationem, inclinationem profundam peragant dum
sacerdos genuflectit post consecrationem.

Est tamen Conferendae Episcoporum, gestus et corporis habitus in Ordine Missae
descriptos ingenio et rationabilibus populorum traditionibus ad normam iuris aptare.54
Attendendum tamen erit, ut sensui et indoli cuiusque partis celebrationis respondeant.
Ubi mos est, populum ab acclamatione Sanctus expleta usque ad finem Precis
eucharisticae genuflexum manere, hic laudabiliter retinetur.
Ad uniformitatem in gestibus et corporis habitibus in una eadem celebratione
obtinendam, fideles monitionibus obtemperent, quas diaconus, vel minister laicus, vel
sacerdos durante celebratione proferunt, iuxta ea quae in libris liturgicis statuuntur.
44. In gestibus numerantur etiam actiones et processiones, quibus sacerdos cum diacono,
et ministris, ad altare adit; diaconus ante Evangelii proclamationem Evangeliarium seu
Librum evangeliorum ad ambonem defert; fideles dona afferunt et ad Communionem
accedunt. Convenit ut huiusmodi actiones et processiones decore peragantur, dum cantus
ipsis proprii fiunt, iuxta normas pro singulis statutas.

De silentio
45. Sacrum quoque silentium, tamquam pars celebrationis, suo tempore est servandum.55
Eius autem natura a tempore pendet, quo in singulis celebrationibus occurrit. In actu enim
paenitentiali et post invitationem ad orandum singuli ad seipsos convertuntur; lectione
autem vel homilia peracta, ea quae audierunt breviter meditantur; post Communionem
vero in corde suo Deum laudant et orant.
lam ante ipsam celebrationem silentium laudabiliter servatur in ecclesia, in sacristia et in
locis ipsis propinquioribus, ut omnes se ad sacra peragenda devote et rite disponantur.
III. De Singulis Missae Partibus
A) Ritus initiales
46. Ritus qui liturgiam verbi praecedunt, scilicet introitus, salutatio, actus paenitentialis,
KJrie, Gloria et collecta, characterem habent exordii, introductionis et praeparationis.
Finis eorum est, ut fideles in unum convenientes communionem constituant et recte ad
verbum Dei audiendum digneque Eucharistiam celebrandam sese disponant.
In quibusdam celebrationibus, quae cum Missa ad normam librorum liturgicorum
conectuntur, ritus initiales omittuntur aut modo peculiari peraguntur.
Introitus
47. Populo congregato, dum ingreditur sacerdos cum diacono et ministris, cantus ad
introitum incipitur. Finis huius cantus est celebrationem aperire, unionem congregatorum
fovere, eorumque mentem in mysterium temporis liturgici vel festivitatis introducere
atque processionem sacerdotis ministrorum que comitari.
48. Peragitur autem a schola et populo alternarim, vel simili modo a cantore et populo,
vel totus a populo vel a schola sola. Adhiberi potest sive antiphona cum suo psalmo in
Graduali Romano vel in Graduali simplici exstans, sive alius cantus, actioni sacrae, diei
vel temporis indoli congruus, cuius textus a Conferentia Episcoporum sit approbatus.56
Si ad introitum non habetur cantus, antiphona in Missali proposita recitatur sive a
fidelibus, sive ab aliquibus ex ipsis, sive a lectore, sin aliter ab ipso sacerdote, qui potest
etiam in modum monitionis initialis (cf. n. 31) eam aptare.
Salutatio altaris et populi congregati

49. Cum ad presbyterium pervenerint, sacerdos, diaconi, et ministri altare salutant
profunda inclinatione.
Venerationis autem significandae causa, sacerdos et diaconus ipsum altare deinde
osculantur; et sacerdos, pro opportunitate, crucem et altare incensat.
50. Expleto cantu ad introitum, sacerdos, stans ad sedem, una cum universo coetu signat
se signo crucis; deinde communitati congregatae praesentiam Domini per salutationem
significat. Qua salutatione et populi responsione manifestatur Ecclesiae congregatae
mysterium.
Salutatione populi facta, sacerdos, vel diaconus, vel alius minister potest brevissimis
verbis introducere fideles in Missam diei.
Actus paenitentialis
51. Postea sacerdos invitat ad actum paenitentialem, qui, post brevem pausam silentii, a
tota communitate formula confessionis generalis perficitur, et sacerdotis absolutione
concluditur, quae tamen efficacia sacramenti paenitentiae caret.
Die dominica, praesertim tempore paschali, loco consueti actus paenitentialis, quandoque
fieri potest benedictio et aspersio aquae in memoriam baptismi.57
Kyrie, eleison
52. Post actum paenitentialem incipitur semper KJrie eléison, nisi forte locum iam
habuerit in ipso actu paenitentiali. Cum sit cantus quo fideles Dominum acclamant
eiusque misericordiam implorant, peragitur de more ab omnibus, partem nempe in eo
habentibus populo atque schola vel cantore.
Acclamatio quaeque de more bis repetitur, maiore tamen numero non excluso, ratione
ingenii diversarum linguarum necnon musicae artis vel rerum adiunctorum. Quando
Kirie cantatur ut pars actus paenitentialis, singulis acclamationibus «tropus» praeponitur.
Gloria in excelsis
53. Gloria est antiquissimus et venerabilis hymnus, quo Ecclesia, in Spiritu Sancto
congregata, Deum Patrem atque Agnum glorificat eique supplicat. Huius hymni textus
cum alio commutari nequit. Inchoatur a sacerdote vel, pro opportunitate, a cantore, aut a
schola, cantatur autem vel ab omnibus simul, vel a populo alternarim cum schola, vel ab
ipsa schola. Si non cantatur, recitandum est ab omnibus simul aut a duobus choris sibi
invicem respondentibus.
Cantatur autem vel dicitur diebus dominicis extra tempus Adventus et Quadragesimae,
necnon in sollemnitatibus et festis, et in peculiaribus celebrationibus sollemnioribus.

Collecta
54. Deinde sacerdos populum ad orandum invitat; et omnes una cum sacerdote parumper
silent, ut conscii fiant se in conspectu Dei stare, et vota sua in animo possint nuncupare.
Tunc sacerdos profert orationem, quae solet «collecta» nominari, et per quam indoles
celebrationis exprimitur. Ex antiqua traditione Ecclesiae, oratio de more ad Deum
Patrem, per Christum in Spiritu Sancto, dirigitur 58 et conclusione trinitaria, idest
longiore concluditur, hoc modo:
si dirigitur ad Patrem: Per Dominum nostrum lesum Christum Filium tuum, qui tecum
vivit et regnat in unitate Spiritus Sancti, Deus, per omnia saecula saeculorum;

si dirigitur ad Patrem, sed in fine ipsius fit mentio Filii: Qui tecum vivit et regnat in
unitate Spiritus Sancti, Deus, per omnia saecula saeculorum;
si dirigitur ad Filium: Qui vivis et regnas cum Deo Patre in unitate Spiritus Sancti, Deus,
per omnia saecula saeculorum.
Populus, precationi se coniungens, acclamatione Arnen suam facit orationem.
In Missa semper unica dicitur collecta.
B) Liturgia verbi
55. Partem praecipuam liturgiae verbi constituunt lectiones e sacra Scriptura desumptae
cum cantibus inter eas occurrentibus; homilia autem, professio fidei et oratio universalis
seu oratio fidelium illam evolvunt et concludunt. Nam in lectionibus, quas homilia
exponit, Deus populum suum alloquitur,59 mysterium redemptionis et salutis patefacit,
atque nutrimentum spirituale offert; et ipse Christus per verbum suum in medio fidelium
praesens adest.60 Hoc verbum divinum populus suum facit silentio et cantibus, atque ipsi
adhaeret professione fidei; eo autem nutritus, oratione universali pro necessitatibus totius
Ecclesiae et pro totius mundi salute preces fundit.

Silentium
56. Liturgia verbi ita celebranda est ut faveat meditationi, ideo plane vitanda est omnis
forma festinationis quae recollectionem impediat. In ea conveniunt etiam brevia momenta
silentii, coetui congregato accommodata, quibus, Spiritu Sancto fovente, Dei Verbum
corde percipiatur, ac responsio per orationem praeparetur. Quae momenta silentii
opportune servari possunt post primam et secundam lectionem, peracta denique homilia.

Lectiones biblicae
57. In lectionibus mensa verbi Dei paratur fidelibus et thesauri biblici eis aperiuntur.61
Praestat proinde lectionum biblicarum dispositionem servari, qua unitas utriusque
Testamenti et historiae salutis illustratur; neque fas est lectiones et psalmum
responsorium, quae verbum Dei continent, cum aliis textibus non biblicis commutari.62
58. In celebratione Missae cum populo, lectiones semper ex ambone proferuntur.
59. Munus lectiones proferendi ex traditione non est praesidentiale sed ministeriale.
Lectiones ergo a lectore proferantur, Evangelium autem a diacono vel ab alio sacerdote
annuntietur. Si tamen diaconus vel alius sacerdos praesto non sit, ipse sacerdos celebrans
Evangelium legat; et si alius quoque idoneus lector absit, sacerdos celebrans etiam alias
lectiones proferat.
Post singulas lectiones qui legit profert acclamationem, cui respondens, populus
congregatus honorem tribuit verbo Dei fide et grato animo recepto.
60. Lectio Evangelii culmen constituit liturgiae verbi. Maximam venerationem illi esse
tribuendam, ipsa Liturgia docet, cum eam prae ceteris lectionibus speciali honore
insigniat, sive ex parte ministri ad eam annuntiandam deputati et per benedictionem vel
orationem sese praeparantis sive ex parte fidelium, qui per acclamationes Christum
praesentem sibique loquentem agnoscunt et profitentur, et lectionem ipsam stantes
auscultant sive ex ipsis signis venerationis Evangeliario tributis.
Psalmus responsorius

61. Post primam lectionem sequitur psalmus responsorius, qui est pars integralis liturgiae
verbi et magnum momentum liturgicum et pastorale prae se fert, cum Verbi Dei
meditationem foveat.
Psalmus responsorius unicuique lectioni respondeat et e Lectionario de more sumatur
Praestat psalmum responsorium cantu proferri, saltem ad populi responsum quod attinet.
Psalmista proinde, seu cantor psalmi, in ambone vel alio loco apto profert versus psalmi,
tota congregatione sedente et auscultante, immo de more per responsum participante, nisi
psalmus modo directo, idest sine responso, proferatur. Ut autem populus responsum
psalmodicum facilius proferre valeat, textus aliqui responsorum et psalmorum pro
diversis temporibus anni aut pro diversis ordinibus Sanctorum selecti sunt, qui adhiberi
valent, loco textus lectioni respondentis, quoties psalmus cantu profertur. Si psalmus cani
non potest, recitatur modo aptiore ad meditationem verbi Dei fovendam.
Loco psalmi in Lectionario assignati cani potest etiam vel responsorium graduate e
Graduali Romano, vel psalmus responsorius aut alleluiaticus e Graduali simplici, sicut in
his libris describuntur.
Acclamatio ante lectionem Evangelii
62. Post tectionem, quae immediate Evangelium praecedit, canitur Alleluia vel alter
cantus a rubricis statutus, prouti tempus liturgicum postulat. Huiusmodi acclamatio ritum
seu actum per se stantem constituit, quo fidelium coetus Dominum sibi in Evangelio
locuturum excipit atque salutat fidemque suam cantu profitetur. Cantatur ab omnibus
stantibus, schola vel cantore praeeunte, et si casus fert, repetitur; versus vero a schola vel
a cantore canitur.
a. Alleldia cantatur omni tempore extra Quadragesimam. Versus sumuntur e
Lectionario vel e Graduali.
b. Tempore Quadragesimae, loco Alleldia cantatur versus ante Evangelium in
Lectionario exhibitus. Cani etiam potest alter psalmus seu tractus, prout invenitur in
Graduali.
63. Quando una tantum habetur tectio ante Evangelium:
a. tempore quo dicendum est Alleldia, haberi potest aut psalmus alleluiaticus, aut
psalmus et Alleluia cum suo versu;
b. tempore quo Alleluia non est dicendum, haberi potest aut psalmus et versus ante
Evangelium aut psalmus tantum.
c. Alleluia vel versus ante Evangelium, si non cantantur, omitti possunt.
64. Sequentia, quae praeter quam diebus Paschae et Pentecostes, est ad libitum, cantatur
post Alleluia.

Homilia
65. Homilia est pars Liturgiae et valde commendatur:63 est enim ad nutrimentum vitae
Christianae necessaria. Sit oportet explicatio aut alicuius aspectus tectionum sacrae
Scripturae aut alterius textus ex Ordinario vel Proprio Missae diei, ratione habita sive
mysterii, quod celebratur, sive peculiarium necessitatum auditorum.64
66. Homilia de more ab ipso sacerdote celebrante habeatur vel ab eo committatur
sacerdoti concelebranti, vel quandoque, pro opportunitate, etiam diacono, numquam vero
laico.65 In casibus peculiaribus iustaque de causa homilia haberi potest etiam ab
Episcopo vel presbytero qui celebrationi interest quin concelebrare possit.

Diebus dominicis et festis de praecepto homilia habenda est nec omitti potest nisi gravi
de causa, in omnibus Missis, quae concurrente populo celebrantur; ceteris vero diebus
commendatur, praesertim in feriis Adventus, Quadragesimae et temporis paschalis,
necnon in aliis festis et occasionibus, in quibus populus frequentior ad ecclesiam
convenit. 66
Opportune post homiliam breve spatium silentii servatur.
Professio fidei
67. Symbolum seu professio fidei eo tendit ut universus populus congregatus verbo Dei
in lectionibus e sacra Scriptura nuntiato et per homiliam exposito respondeat, et ut,
regulam fidei proferendo, formula pro usu liturgico probata, magna fidei mysteria recolat
et confiteatur, antequam eorum celebratio in Eucharistia incipiatur.
68. Symbolum cantandum vel dicendum est a sacerdote cum populo diebus dominicis et
in sollemnitatibus; dici potest etiam in peculiaribus celebrationibus sollemnioribus.
Si in cantu profertur, inchoatur a sacerdote vel, pro opportunitate, a cantore, aut a schola,
cantatur autem vel ab omnibus simul, vel a populo alternarim cum schola.
Si non cantatur, recitandum est ab omnibus simul aut a duobus choris sibi invicem
respondentibus.

Oratio universalis
69. In oratione universali, seu oratione fidelium, populus, verbo Dei in fide suscepto
quodammodo respondet et sui sacerdotii baptismalis munus exercens, preces Deo offert
pro salute omnium. Expedit ut huiusmodi oratio in Missis cum populo de more habeatur,
ita ut obsecrationes fiant pro sancta Ecclesia, pro iis qui in potestate nos regunt, pro iis
qui variis premuntur necessitatibus, ac pro omnibus hominibus totiusque mundi salute.67
70. Intentionum series de more sint:
a. pro necessitatibus Ecclesiae,
b. pro rem publicam moderantibus et salute totius mundi,
c. pro oppressis quacumque difficultate,
d. pro communitate locali.
Attamen in celebratione aliqua particulari, uti Confirmatione, Matrimonio, Exsequiis,
ordo intentionum pressius respicere potest particularem occasionem.
71. Est sacerdotis celebrantis precationem a sede moderari. Ipse eam brevi monitione
introducit, qua fideles ad orandum invitat, ipsamque oratione concludit. Intentiones quae
proponuntur sint sobriae, sapienti libertate et paucis verbis compositae, precationem
universae communitatis exprimant.
Proferuntur de more ex ambone aut ex alio loco convenienti, a diacono vel a cantore vel a
lectore, vel a fideli laico.68
Populus vero stans precationem suam exprimit sive invocatione communi post singulas
intentiones prolatas, sive orando sub silentio.
C) Liturgia eucharistica
72. In Cena novissima, Christus sacrificium et convivium paschale instituit, quo
sacrificium crucis in Ecclesia continue praesens efficitur, cum sacerdos, Christum
Dominum repraesentans, idem perficit quod ipse Dominus egit atque discipulis in sui
memoriam faciendum tradidit.69

Christus enim accepit panem et calicem, gratias egit, fregit deditque discipulis suis,
dicens: Accipite, manducate, bibite; hoc est Corpus meum; hic est calix Sanguinis mei.
Hoc facite in meam commemorationem. Proinde Ecclesia totam celebrationem Liturgiae
eucharisticae partibus hisce Christi verbis et actibus respondentibus ordinavit. Siquidem:
In praeparatione donorum, ad altare afferuntur panis et vinum cum aqua, ea
l.
nempe elementa, quae Christus in manus suas accepit.
2.In Prece eucharistica Deo pro toto opere salutis gratiae aguntur, et oblata Christi
Corpus et Sanguis fiunt.
3.Per fractionem panis et per Communionem fideles, quamvis multi, ex uno pane
accipiunt Corpus et Sanguinem Domini eodem modo ac Apostoli de manibus ipsius
Christi.
Praeparatio donorum
73. Initio liturgiae eucharisticae dona, quae Corpus et Sanguis Christi efficientur, ad
altare afferuntur.
Imprimis altare, seu mensa dominica, quae centrum est totius liturgiae eucharisticae,70
praeparatur, cum corporale, purificatorium, missale et calix, nisi ad abacum paratur, in eo
collocantur.
Oblationes deinde afferuntur: panis et vinum laudabiliter a fidelibus praesentantur, a
sacerdote autem vel a diacono loco opportuno accipiuntur ad altare deferenda. Quamvis
fideles panem et vinum ad liturgiam destinata non iam de suis proferant sicut olim, ritus
tamen illa deferendi vim et significationem spiritualem servat.
Etiam pecunia vel alia dona pro pauperibus vel pro ecclesia a fidelibus allata vel in
ecclesia collecta accepta habentur; quapropter loco apto extra mensam eucharisticam
collocantur.
74. Processionem, qua dona afferuntur, cantus ad offertorium comitatur (cf. n. 37, b), qui
protrahitur saltem usquedum dona super altare deposita sunt. Normae de modo cantandi
eaedem sunt ac pro cantu ad introitum (cf. n. 48). Cantus potest semper ritus ad
offertorium sociare.
75. Panis et vinum super altare a sacerdote deponuntur, comitantibus formulis statutis;
sacerdos dona super altare collocata incensare potest, dein crucem et ipsum altare, ut
oblatio Ecclesiae eiusque oratio sicut incensum in conspectum Dei ascendere
significentur. Deinde sacerdos, propter sacrum ministerium, et populus, ratione
baptismalis dignitatis, incensari possunt a diacono vel ab alio ministro.
76. Deinde sacerdos manus lavat ad latus altaris, quo ritu desiderium internae
purificationis exprimitur.

Oratio super oblata
77. Depositione oblatorum facta et ritibus qui eam comitantur perfectis, per invitationem
ad orandum una cum sacerdote et per orationem super oblata praeparatio donorum
concluditur et Prex eucharistica praeparatur.
In Missa unica dicitur oratio super oblata, quae concluditur conclusione breviore, idest:
Per Christum Dominum nostrum; si vero in fine ipsius fit mentio Filii: Qui vivit et regnat
in saecula saeculorum.

Prex eucharistica

78. Nunc centrum et culmen totius celebrationis initium habet, ipsa nempe Prex
eucharistica, prex scilicet gratiarum actionis et sanctificationis. Sacerdos populum ad
corda versus Dominum in oratione et gratiarum actione elevanda invitat eumque sibi
sociat in oratione, quam nomine totius communitatis per lesum Christum in Spiritu
Sancto ad Deum Patrem dirigit. Sensus autem huius orationis est, ut tota congregatio
fidelium se cum Christo coniungat in confessione magnalium Dei et in oblatione
sacrificii.
79. Praecipua elementa e quibus Prex eucharistica constat, hoc modo distingui possunt:
a. Gratiarum actio (quae praesertim in Praefatione exprimitur), in qua sacerdos
nomine totius populi sancti Deum Patrem glorificat et ei gratias agit pro toto opere salutis
vel aliqua eius ratione particulari, secundum diversitatem diei, festi vel temporis.
b. Acclamatio: qua tota congregatio, caelestibus virtutibus se iungens, cantat
Sanctus. Haec acclamatio, quae partem ipsius Precis eucharisticae constituit, ab omni
populo cum sacerdote profertur.
c. Epiclesis: qua per invocationes peculiares Ecclesia Spiritus Sancti virtutem
implorat, ut dona ab hominibus oblata consecrentur, seu Corpus et Sanguis Christi fiant,
et ut hostia immaculata, in Communione sumenda, sit in salutem eorum qui illam
participaturi sunt.
d. Narratio institutionis et consecratio: verbis et actionibus Christi sacrificium
peragitur, quod ipse Christus in Cena novissima instituit, cum suum Corpus et
Sanguinem sub speciebus panis et vini obtulit, Apostolisque manducandum et bibendum
dedit et iis mandatum reliquit idem mysterium perpetuandi.
e. Anamnesis: per quam, mandatum adimplens, quod a Christo Domino per
Apostolos accepit, Ecclesia memoriam ipsius Christi agit, recolens praecipue eius beatam
passionem, gloriosam resurrectionem et ad caelos ascensionem.
f. Oblatio: per quam in ipsa hac memoria Ecclesia, eaque praesertim hic et nunc
congregata, in Spiritu Sancto hostiam immaculatam Patri offert. Intendit vero Ecclesia ut
fideles non solummodo immaculatam hostiam offerant sed etiam seipsos offerre
discant,71 et de die in diem consummentur, Christo mediatore, in unitatem cum Deo et
inter se, ut sit tandem Deus omnia in omnibus. 72
g. Intercessiones: per quas exprimitur Eucharistiam celebrari in communione cum
tota Ecclesia tam caelesti quam terrestri, oblationemque fieri pro ipsa et omnibus eius
membris vivis atque defunctis, quae ad participandam redemptionem et salutem per
Christi Corpus et Sanguinem acquisitam vocata sunt.
h. Doxologia finalis: qua glorificatio Dei exprimitur, quaeque acclamatione: Arnen
populi, confirmatur et concluditur.
Ritus Communionis
80. Cum celebratio eucharistica convivium paschale sit, expedit ut, iuxta mandatum
Domini, Corpus et Sanguis eius a fidelibus rite dispositis ut cibus spiritualis accipiantur.
Ad hoc tendunt fractio aliique ritus praeparatorii, quibus fideles ad Communionem
immediate adducuntur.

Oratio dominica
81. In Oratione dominica panis cotidianus petitur, quo Christianis praecipue panis
eucharisticus innuitur, atque purificatio a peccatis imploratur, ita ut sancta revera sanctis

dentur. Sacerdos invitationem ad orationem profert, omnes vero fideles orationem una
cum sacerdote dicunt, et sacerdos solus embolismum adiungit, quem populus doxologia
concludit. Embolismus, ultimam petitionem ipsius orationis dominicae evolvens,
liberationem a potestate mali pro tota communitate fidelium expetit.
Invitatio, oratio ipsa, embolismus et doxologia qua populus haec concludit, cantu vel
clara voce proferuntur.
Ritus pacis
82. Sequitur ritus pacis, quo Ecclesia pacem et unitatem pro se ipsa et universa hominum
familia implorat et fideles ecclesialem communionem mutuamque caritatem sibi
exprimunt, priusquam Sacramento communicent.
Ad ipsum signum pacis tradendae quod attinet, modus a Conferentiis Episcoporum,
secundum ingenium et mores populorum, statuatur. Convenit tamen ut unusquisque
solummodo sibi propinquioribus sobrie pacem significet.
Fractio panis
83. Sacerdos panem eucharisticum frangit. Gestus fractionis a Christo in ultima cena
peractus, qui tempore apostolico toti actioni eucharisticae nomen dedit, significat fideles
multos in Communione ex uno pane vitae, qui est Christus pro mundi salute mortuus et
resurgens, unum corpus effici (1 Cor 10, 17). Fractio inchoatur post pacem traditam, et
debita cum reverentia peragitur, ne tamen innecessarie protrahatur nec immoderato
momento aestimetur. Ritus iste sacerdoti et diacono reservatur.
Dum sacerdos panem frangit et partem hostiae in calicem immittit, invocatio Agnus Dei a
schola vel a cantore, populo respondente, de more cantatur, vel saltem elata voce dicitur.
Invocatio fractionem panis comitatur, quare repeti potest quoties necesse est adusque
ritum peractum. Ultima vice concluditur verbis dona nobis pacem.

Communio
84. Sacerdos oratione secreta se praeparat, ut Corpus et Sanguinem Christi fructuose
accipiat. Fideles idem faciunt silentio orantes.
Deinde sacerdos panem eucharisticum super patenam vel super calicem fidelibus ostendit
eosque ad Christi convivium invitat; simul autem cum fidelibus actum humilitatis, verbis
utens evangelicis praescriptis, elicit.
85. Valde optandum est, ut fideles, sicut et ipse sacerdos facere tenetur, ex hostiis, in
eadem Missa consecratis, Corpus dominicum accipiant et in casibus praevisis calicem (cf.
n. 283) participent, quo etiam per signa Communio melius appareat participatio sacrificii,
quod actu celebratur.73
86. Dum sacerdos sumit Sacramentum, inchoatur cantus ad Communionem, cuius est
spiritualem unionem communicantium per unitatem vocum exprimere, gaudium cordis
demonstrare et indolem «communitariam» processionis ad Eucharistiam suscipiendam
magis in lucem ponere. Cantus protrahitur, dum fidelibus Sacramentum ministratur.74 Si
tamen hymnus post Communionem habetur, cantus ad Communionem tempestive
claudatur.
Curetur ut etiam cantores commode communicare possint.
87. Pro cantu ad communionem adhiberi potest aut antiphona ex Graduali Romano sive
cum psalmo sive sola, aut antiphona cum psalmo e Graduali simplici, aut alius cantus

congruus a Conferentia Episcoporum approbatus. Cantatur sive a schola sola, sive a
schola vel cantore cum populo.
Si autem non habetur cantus, antiphona in Missali proposita recitari potest sive a
fidelibus, sive ab aliquibus ex ipsis, sive a lectore, sin aliter ab ipso sacerdote postquam
ipse communicavit, antequam Communionem distribuat fidelibus.
88. Distributione Communionis expleta, pro opportunitate sacerdos et fideles per aliquod
temporis spatium secreto orant. Si placet, etiam psalmus vel aliud laudis canticum vel
hymnus a tota congregatione persolvi potest.
89. Ad precationem populi Dei complendam, necnon totum ritum Communionis
concludendum, sacerdos orationem post Communionem profert, in qua pro fructibus
mysterii celebrati deprecatur.
In Missa unica dicitur oratio post Communionem, quae terminatur conclusione breviore,
idest:
si dirigitur ad Patrem: Per Christum Dominum nostrum;
si dirigitur ad Patrem, sed in fine ipsarum fit mentio Filii: Qui vivit et regnat in saecula
saeculorum;
si dirigitur ad Filium: Qui vivis et regnas in saecula saeculorum.
Populus acclamatione Arnen orationem facit suam.

D) Ritus conclusionis
90. Ad ritus conclusionis pertinent:
Breves notitiae, si necessariae sint; b.Salutatio et benedictio sacerdotis, quae
a.
quibusdam diebus et occasionibus oratione super populum vel alia sollemniore formula
ditatur et exprimitur; c.Dimissio populi ex parte diaconi vel sacerdotis; d.Osculatio
altaris ex parte sacerdotis et diaconi et deinde inclinatio profunda ad altare ex parte
sacerdotis, diaconi, aliorumque ministrorum.

Caput III
De Officiis Et Ministeriis in Missa
91. Celebratio eucharistica est actio Christi et Ecclesiae, quae est «unitatis sacramentum»,
scilicet plebs sancta sub Episcopo adunata et ordinata. Quare ad universum Corpus
Ecclesiae pertinet illudque manifestat et afficit; singula vero membra ipsius diverso
modo, pro diversitate ordinum, munerum, et actualis participationis attingit.75 Hoc modo
populus Christianus, «genus electum, regale sacerdotium, gens sancta, populus
adquisitionis», suam cohaerentem et hierarchicam ordinationem manifestat.76 Omnes
ergo sive ministri ordinati sive christifideles laici, munere vel officio suo fungentes,
solum et totum id agant, quod ad ipsos pertinet.77
I. De Officiis Ordinis Sacri
92. Omnis legitima Eucharistiae celebratio dirigitur ab Episcopo, sive per seipsum, sive
per presbyteros adiutores ipsius.78
Cum Episcopus Missae interest, ubi populus est congregatus, maxime decet ipsum
Eucharistiam celebrare, et presbyteros, ut concelebrantes, sibi in actione sacra consociare.
Quod fit non ad sollemnitatem exteriorem ritus augendam, sed ad significandum
vividiore luce mysterium Ecclesiae, quae est unitatis sacramentum.79

Si vero Episcopus Eucharistiam non celebrat, sed alii hoc faciendum attribuit, tunc
convenienter ipse, cruce pectorali, stola et pluviali super albam indutus, liturgiae verbi
praesidet, et in fine Missae benedictionem impertit.80
93. Etiam presbyter, qui in Ecclesia sacra Ordinis potestate pollet sacrificium in persona
Christi offerendi,81 exinde populo fideli congregato praeest, eius orationi praesidet, illi
nuntium salutis proclamat, populum sibi sociat in offerendo sacrificio per Christum in
Spiritu Sancto Deo Patri, fratribus suis panem vitae aeternae dat, ipsumque cum illis
participat. Cum igitur Eucharistiam celebrat, debet Deo et populo cum dignitate et
humilitate servire, et in modo se gerendi et verba divina proferendi praesentiam vivam
Christi fidelibus insinuare.
94. Post presbyterum, vi sacrae ordinationis acceptae, diaconus primum locum obtinet
inter eos qui in celebratione eucharistica ministrant. Sacer enim diaconatus Ordo iam a
prisca Apostolorum aetate in Ecclesia in magno honore habitus est.82 In Missa diaconus
proprias habet partes in Evangelio nuntiando et quandoque verbo Dei praedicando, in
orationis universalis intentiones enuntiando, in ministrando sacerdoti, in altare apparando
et sacrificii celebrationi inserviendo, in Eucharistia fidelibus distribuenda, praecipue sub
specie vini, et in gestibus et corporis habitibus populi aliquando innuendis.
II. De Muneribus Populi Dei
95. In celebratione Missae fideles efficiunt plebem sanctam, populum acquisitionis et
sacerdotium regale, ut gratias Deo agant et immaculatam hostiam, non tantum per
sacerdotis manus, sed etiam una cum ipso offerant et seipsos offerre discant.83 Curent
autem id manifestare per profundum sensum religiosum et per caritatem erga fratres, qui
eandem celebrationem participant.
Vitent proinde omnes species vel singulariae vitae vel divisionis, prae oculis habentes se
unicum Patrem habere in caelis, omnesque propterea esse inter se fratres.
96. Unum autem corpus efficiant sive verbum Dei audiendo, sive in orationibus et in
cantu partem habendo, sive praesertim in communi oblatione sacrificii et in communi
participatione mensae Domini. Haec unitas pulchre apparet ex gestibus et corporis
habitibus a fidelibus communiter servatis.
97. Ne renuant autem fideles populo Dei cum gaudio servire, quoties rogantur, ut aliquod
peculiare ministerium vel munus in celebratione praestent.

III. De Ministeriis Peculiaribus
De ministerio acolythi et lectoris institutorum
98. Acolythus instituitur ad servitium altaris et in adiutorium sacerdotis et diaconi. Ipsius
praecipue est altare atque vasa sacra parare et, si necesse est, Eucharistiam, cuius est
minister extraordinarius, fidelibus distribuere.84
In ministerio altaris, acolythus partes proprias habet (cf. nn. 187-193) quas ipse exercere
debet.
99. Lector instituitur ad proferendas lectiones sacrae Scripturae, Evangelio excepto.
Potest etiam intentiones orationis universalis proponere et, deficiente psalmista, psalmum
inter lectiones proferre.
In celebratione eucharistica lector proprium munus habet (cf. nn. 194-198), quod ipse per
se exercere debet, quamvis adsint ministri ordinati.

De ceteris muneribus
100. Deficiente acolytho instituto, ad servitium altaris et in adiutorium sacerdotis et
diaconi destinari possunt ministri laici qui crucem, cereos, thuribulum, panem, vinum,
aquam, deferunt, vel etiam ad sacram Communionem distribuendam deputantur ut
ministri extraordinarii.85
101. Deficiente lectore instituto, alii laici deputentur ad proferendas lectiones sacrae
Scripturae, qui revera apti sint huic muneri adimplendo et sedulo praeparati, ut fideles ex
auditione lectionum divinarum suavem et vivum sacrae Scripturae affectum86 in corde
concipiant.
102. Psalmistae est psalmum vel aliud canticum biblicum, quod inter lectiones invenitur,
proferre. Ad suum munus recte implendum necesse est, ut psalmista et arte psallendi et
facultate recte pronuntiandi et dicendi polleat.
103. Inter fideles suum munus liturgi cum exercet schola cantorum vel chorus, cuius est
de partibus sibi propriis, iuxta diversa genera cantuum, debite exsequendis, curare, et
actuosam fidelium participationem in cantu fovere.87 Quae de schola cantorum dicuntur,
valent, servatis servandis, pro aliis etiam musicis, praesertim vero pro organista.
104. Decet adesse cantorem vel magistrum chori ad cantum populi dirigendum et
sustentandum. Immo, cum deficit schola, cantori competit diversos cantus moderari,
populo pro sua parte participante.88
105. Munus liturgi cum exercent etiam:
a. Sacrista, qui libros liturgicos, paramenta et alia, quae in celebratione Missae
sunt necessaria, diligenter disponat.
b. Commentator, qui explicationes et admonitiones pro opportunitate breviter
proponit fidelibus, ut in celebrationem introducantur et ad eius intellegentiam melius
disponantur. Oportet monitiones commentatoris sint adamussim praeparatae et sobrietate
perspicuae. In suo munere adimplendo, commentator stat loco apto coram fidelibus, non
vero in ambone.
c. Qui collectas in ecclesia faciunt.
d. Ii qui, aliquibus in regionibus, fideles ad portas ecclesiae recipiunt eosque in
locis ipsis convenientibus disponunt, et eorum processiones ordinant.
106. Expedit ut, saltem in ecclesiis cathedralibus et maioribus, habeatur aliquis
competens minister seu caeremoniarum magister, qui curet de actionibus sacris congrue
disponendis et cum decore, ordine et pietate per ministros sacros et fideles laicos
exercendis.
107. Liturgica munera, quae non sunt propria sacerdotis vel diaconi, et de quibus superius
(nn. 100-106) dicitur, etiam laicis idoneis a parocho vel rectore ecclesiae selectis,
committi possunt liturgica benedictione vel temporanea deputatione. Quoad munus
inserviendi sacerdoti ad altare, serventur dispositiones ab Episcopo datae pro sua
dioecesi.
IV. De Distributione Munerum
Et De Praeparatione Celebrationis
108. Unus idem que sacerdos munus praesidentiale semper in omnibus eius partibus
exercere debet, iis exceptis quae propria sunt Missae cui Episcopus interest (cf. supra n.
92).

109. Si plures adsunt qui idem ministerium exercere possunt, nihil vetat, quominus
diversas partes eiusdem ministerii vel officii inter se distribuant et peragant. Ex. gr., alius
diaconus adhiberi potest pro partibus in cantu proferendis, et alius pro ministerio altaris;
si plures lectiones habentur, inter plures lectores eas distribuere iuvat, et sic de ceteris.
Minime vero congruit ut plures unicum elementum celebrationis inter se dividant: ex. gr.
eadem lectio a duobus, unus post alium, lecta, nisi agatur de Passione Domini.
110. Si in Missa cum populo unus tantum minister adest, ipse diversa munera exerceat.
111. Effectiva cuiusque celebrationis liturgicae praeparatio concordi et diligenti animo
iuxta libros liturgicos 89 fiat inter omnes quorum interest sive quoad ritus, sive quoad
rem pastoralem et musicam, rectore ecclesiae moderante et auditis quoque fidelibus pro
iis quae ad ipsos directe pertinent. Sacerdoti vero, qui celebrationi praeest, ius semper
manet disponendi de his quae ipsi competunt.

Caput IV
De Diversis Formis Missam Celebrandi
112. In Ecclesia locali primus sane locus tribuatur, propter eius significationem, Missae
cui praeest Episcopus a suo presbyterio, diaconis et ministris laicis circumdatus 90 et in
qua plebs sancta Dei plene et actuose participat, ibi enim habetur praecipua manifestatio
Ecclesiae.
In Missa quam Episcopus celebrat, vel cui ipse praeest quin Eucharistiam celebret,
serventur normae quae in Caeremoniali Episcoporum inveniuntur.91
113. Magni etiam habeatur Missa quae cum aliqua communitate, praesertim vero
paroeciali, celebratur, utpote quae Ecclesiam universalem repraesentet tempore et loco
statutis, praecipue vero in communi celebratione dominicali.92
114. Inter Missas autem ab aliquibus communitatibus celebratas peculiarem locum
obtinet Missa conventualis, quae pars est Officii cotidiani, aut Missa, quae
«communitatis», dicitur. Et quamvis hae Missae nullam specialem formam celebrationis
prae se ferant, maxime tamen decet eas cum cantu fieri, praecipue cum plena
participatione omnium sodalium communitatis sive religiosorum sive canonicorum. In iis
proinde munus suum exerceant singuli iuxta Ordinem vel ministerium receptum. Expedit
ideo ut omnes sacerdotes qui pro utilitate pastorali fidelium singulariter celebrare non
tenentur, in iis, quantum fieri potest, concelebrent. Omnes insuper ad eam communitatem
pertinentes sacerdotes qui officio in bonum pastorale fidelium singulariter celebrandi
tenentur, Missam quoque conventualem aut «communitatis» eadem die concelebrare
possunt.93 Praestat enim presbyteros, qui celebrationi eucharisticae intersunt, nisi iusta
causa excusentur, munus proprii ordinis de more exercere et proinde uti concelebrantes
participare, sacris vestibus indutos.
I. De Missa Cum Populo
115. Missa cum populo ea intellegitur quae cum fidelium participatione celebratur.
Convenit autem ut, quantum fieri potest, praesertim vero diebus dominicis et festis de
praecepto, cum cantu, et congruo numero ministrorum celebratio peragatur;94 attamen
etiam sine cantu et cum uno ministro perfici potest.
116. In qualibet Missae celebratione si adest diaconus, hic suo munere fungatur. Expedit
autem ut sacerdoti celebranti de more adsint acolythus, lector et cantor. Ritus vero qui
infra describitur facultatem praevidet amplioris etiam numeri ministrorum.

Institutio Generalis Missalis Romani 2,000
p.,21
Praeparanda
117. Altare una saltem tobalea albi coloris cooperiatur. Super ipsum vero aut iuxta ipsum
duo saltem in omni celebratione, vel etiam quattuor aut sex, praesertim si agitur de Missa
dominicali vel festiva de praecepto, vel, si Episcopus dioecesis celebrat, septem
candelabra cum cereis accensis ponantur. Item super altare vel prope ipsum habeatur
crux, cum effigie Christi crucifixi. Candelabra autem et crux effigie Christi crucifixi
ornata in processione ad introitum afferri possunt. Super ipsum altare poni potest, nisi in
processione ad introitum deferatur, Evangeliarium a libro aliarum lectionum distinctus.
118. Item parentur:
a. iuxta sedem sacerdotis: missale et, pro opportunitate, libellus cantuum;
b. in ambone: lectionarium;
c. in abaco: calix, corporale, purificatorium et, pro opportunitate, palla; patena et
pyxides, si necessariae sunt; panis pro Communione sacerdotis qui praeest, diaconi,
ministrorum, et populi; urceoli cum vino et aqua, nisi haec omnia a fidelibus in
processione ad offertorium praesententur; vas aquae benedicendae, si fit aspersio; patina
pro Communione fidelium; et ea quae necessaria sunt ad manus lavandas.
Calix laudabiliter cooperiatur velo, quod potest esse aut coloris diei aut coloris albi.
119. In secretario, pro diversis formis celebrationis, parentur sacrae vestes (cf. nn. 337341) sacerdotis, diaconi, et aliorum ministrorum:
a. pro sacerdote: alba, stola et casula seu planeta;
b. pro diacono: alba, stola et dalmatica, quae tamen, ob necessitatem vel minorem
gradum sollemnitatis, omitti potest;
c. pro aliis ministris: albae vel aliae vestes legitime approbatae.95
Omnes qui albam induunt, cingulum adhibeant et amictu utantur, nisi ob ipsius albae
formam non exigantur.
Cum introitus processione perficitur, parentur etiam Evangeliarium; in diebus dominicis
et festivis thuribulum et navicula cum thure, si thus adhibetur; crux in processione
deferenda, candelabra cum cereis accensis.

A) De Missa sine diacono
Ritus initiales
120. Populo congregato, sacerdos, et ministri, sacris vestibus induti, ad altare procedunt
hoc ordine:
a. thuriferarius cum thuribulo fumigante, si incensum seu thus adhibetur;
b. ministri qui deferunt cereos accensos, et inter eos acolythus vel alius minister
cum cruce;
c. acolythi et alii ministri;
d. lector, qui potest Evangeliarium, non autem Lectionarium, parum elevatum
deferre;
e. sacerdos Missam celebraturus.
Si incensum adhibetur, sacerdos antequam procedatur, incensum in thuribulo imponit et
signo crucis benedicit, nihil dicens.
121. Dum fit processio ad altare, cantus ad introitum peragitur (cf. nn. 47-48).
122. Cum ad altare pervenerint, sacerdos et ministri faciunt profundam inclinationem.

Crux effigie Christi crucifixi ornata et in processione delata, iuxta altare erigi potest ut
fiat crux altaris, quae una tantum esse debet, secus reponatur. Candelabra vero super
altare vel iuxta illud collocantur; Evangeliarium super altare deponitur.
123. Sacerdos ad altare accedit ipsumque veneratur osculo. Deinde, pro opportunitate,
crucem et altare incensat, illud circumeundo.
124. His peractis, sacerdos sedem petit. Cantu ad introitum expleto, omnibus stantibus,
sacerdos et fideles signant se signo crucis. Sacerdos dicit: In nomine Patris, et Filii, et
Spiritus Sancti. Populus respondet: Arnen.
Deinde, versus ad populum et manus extendens, sacerdos eum salutat, una adhibita e
formulis propositis. Potest etiam, ipse sacerdos vel alius minister, brevissimis verbis
introducere fideles in Missam illius diei.
125. Sequitur actus paenitentialis. Postea cantatur vel dicitur KJrie, iuxta rubricas (cf. n.
52).
126. Quando proferendum praecipitur, cantatur vel dicitur Gloria (cf. n. 53).
127. Deinde sacerdos populum ad orandum invitat, manibus iunctis, dicens: Orémus. Et
omnes una cum sacerdote ad breve tempus silentes orant. Tunc sacerdos, manibus
extensis, dicit collectam, qua expleta, populus acclamat: Arnen.

Liturgia verbi
128. Collecta conclusa, omnes sedent. Sacerdos potest, brevissimis verbis, fideles in
liturgiam verbi introducere. Lector vero ad ambonem pergit, et ex lectionario ibi iam ante
Missam posito proclamat primam lectionem, quam omnes auscultant. In fine lector
profert acclamationem Verbum Domini omnibus respondentibus Deo gratias.
Tunc breve spatium silentii, pro opportunitate, servari potest, ut omnes, ea quae audierunt
breviter meditentur.
129. Deinde psalmista, vel ipse lector, profert versus psalmi, populo de more responsum
proferente.
130. Si habenda sit secunda lectio ante Evangelium, lector eam ex ambone proclamat,
omnibus auscultantibus, atque in fine acclamationi respondentibus, ut dicitur supra (n.
128). Deinde, pro opportunitate, breve spatium silentii servari potest.
131. Deinde omnes surgunt et canitur Allelûia vel alter cantus, prout tempus liturgicum
postulat (cf. nn. 62-64).
132. Dum canitur Allelûia vel alter cantus, sacerdos incensum, si adhibetur, imponit et
benedicit. Deinde, manibus iunctis, et profunde inclinatus ante altare, dicit secreto:
Munda cor meum.
133. Tunc Evangeliarium, si est in altari, accipit et, praecedentibus ministris laicis, qui
thuribulum, et cereos deferre possunt, ad ambonem accedit, Evangeliarium parum
elevatum deferens. Adstantes ad ambonem se convertunt, singularem reverentiam erga
Evangelium Christi manifestantes.
134. In ambone sacerdos aperit librum et, manibus iunctis, dicit: Dominus vobiscum,
populo respondente: Et cum spiritu tuo, et deinde Léctio sancti Evangélii, pollice signans
librum et seipsum in fronte, ore et pectore, quod faciunt et ceteri omnes. Populus
acclamat, dicens: Gloria tibi, Domine. Sacerdos librum, si incensum adhibetur, thurificat
(cf. nn. 277-278). Deinde proclamat Evangelium, et in fine profert acclamationem:
Verbum Domini, omnibus respondentibus: Laus tibi, Christe. Sacerdos librum osculatur,
secreto dicens: Per evangélica dicta.

135. Si non adest lector, sacerdos ipse omnes lectiones et psalmum profert, stans in
ambone. Ibidem, si adhibetur, incensum imponit et benedicit, et, profunde inclinatus,
dicit: Munda cor meum.
136. Sacerdos, stans ad sedem vel in ipso ambone, vel, pro opportunitate, in alio loco
idoneo, profert homiliam; qua finita, spatium silentii servari potest.
137. Symbolum cantatur vel recitatur a sacerdote una cum populo (cf. n. 68), omnibus
stantibus. Ad verba Et incarnatus est, etc. omnes profunde se inclinant; in sollemnitatibus
vero Annuntiationis et Nativitatis Domini genua flectunt.
138. Dicto symbolo, sacerdos stans ad sedem, manibus iunctis, brevi monitione fideles
invitat ad orationem universalem. Deinde diaconus, vel cantor vel lector vel alius ex
ambone aut ex alio loco convenienti, intentiones versus populum proponit, populo pro
sua parte suppliciter respondente. Postremo sacerdos, manibus extensis, precationem
oratione concludit.

Liturgia eucharistica
139. Oratione universali absoluta, omnes sedent et incipit cantus ad offertorium (cf. n.
74), si fit processio donorum.
Acolythus vel alius minister laicus corporale, purificatorium, calicem, pallam et missale
super altare collocat.
140. Expedit ut participatio fidelium manifestetur per oblationem sive panis et vini ad
Eucharistiae celebrationem, sive aliorum donorum, quibus necessitatibus ecclesiae et
pauperum subveniatur.
Oblationes fidelium a sacerdote accipiuntur, adiuvantibus acolytho vel alio ministro.
Panis et vinum pro Eucharistia ad celebrantem deferuntur, qui ea super altare deponit,
alia autem dona alio apto loco collocantur (cf. n. 73).
141. Sacerdos, ad altare, accipit patenam cum pane, eamque ambabus manibus
aliquantulum elevatam super altare tenet, dicens secreto: Benedictus es, Domine. Deinde
patenam cum pane super corporale deponit.
142. Postea, sacerdos stans ad latus altaris, infundit vinum et parum aquae in calicem,
dicens secreto: Per huius aquae, ministro urceolos porrigente. Reversus ad medium
altaris, acceptum calicem ambabus manibus parum elevatum tenet, dicens submissa voce:
Benedictus es, Domine, et deinde calicem super corporale deponit, et palla pro
opportunité cooperit.
Si vero cantus ad offertorium non peragitur vel non pulsatur organum, sacerdoti licet, in
praesentatione panis et vini, elata voce proferre formulas benedictionis, quibus populus
acclamat: Benedictus Deus in saecula.
143. Calice super altare deposito, sacerdos, profunde inclinatus, dicit secreto: In spiritu
humilitatis.
144. Deinde, si incensum adhibetur, sacerdos illud in thuribulo imponit atque oblata,
crucem et altare incensat. Minister stans ad latus altaris sacerdotem incensat, deinde
populum.
145. Post orationem In spiritu humilitatis vel post incensationem, sacerdos, stans ad latus
altaris, manus lavat, secreto dicens: Lava me, Domine, ministro aquam fundente.
146. Ad medium altaris deinde reversus, sacerdos, stans versus populum, extendens et
iungens manus, populum ad orandum invitat, dicens: Orate, fratres, etc. Populus surgit et

responsionem dat Suscipiat Dominus. Deinde sacerdos, manibus extensis, dicit orationem
super oblata. In fine populus acclamat: Arnen.
147. Tunc sacerdos incipit Precem eucharisticam. luxta rubricas seligit unam ex iis quae
in Missali Romano inveniuntur, vel a Sancta Sede probatae sunt. Prex eucharistica natura
sua exigit ut solus sacerdos, vi ordinationis, eam proferat. Populus vero sacerdoti in fide
et cum silentio se societ, necnon interventibus in eucharisticae Precis cursu statutis, qui
sunt responsiones in dialogo Praefationis, Sanctus, acclamatio post consecrationem et
acclamatio Amen post doxologiam finalem, necnon aliae acclamationes a Conferentia
Episcoporum probatae et a Sancta Sede recognitae.
Valde convenit ut sacerdos partes Precis eucharisticae, quae notis ditantur, cantu proferat.
148. Precem eucharisticam incipiens, sacerdos, manus extendens, cantat vel dicit:
Dominus vobiscum, populo respondente: Et cum spiritu tuo. Cum prosequitur: Sursum
corda, manus elevat. Populus respondet: Habémus ad Dominum. Deinde sacerdos,
manibus extensis, subdit: Gratias agamus Domino Deo nostro, et populus respondet:
Dignum et iustum est. Postea sacerdos prosequitur, manibus extensis, Praefationem;
eaque conclusa, iunctis manibus, una cum omnibus adstantibus, cantat vel clara voce
dicit: Sanctus (cf. n. 79, b).
149. Sacerdos prosequitur Precem eucharisticam iuxta rubricas, quae in singulis Precibus
exponuntur.
Si sacerdos celebrans est Episcopus, in Precibus, post verba: Papa nostro N. subiungit: et
me indigno famulo tuo, vel post verba: Papae nostri N., subiungit: mei indigni famuli tui.
Si autem Episcopus extra dioecesim suam celebrat, post verba: Papa nostro N. subiungit:
et me indigno famulo tuo, et fratre meo N., episcopo hùius Ecclésiae N., vel post verba:
Papae nostri N., subiungit: mei indigni famuli tui, et fratris mei N., episcopi hriius
Ecclésiae N.
Episcopus dioecesanus, aut qui eidem in iure aequiparatus est, nominari debet hac
formula: una cum famulo tuo Papa nostro N. et Episcopo (vel: Vicario, Praelato,
Praefécto, Abbate) nostro N.
Episcopos Coadiutorem et Auxiliares, non autem alios Episcopos forte praesentes,
nominari licet in Prece eucharistica. Quando plures nominandi sunt, dicitur sub formula
generali: et Episcopo nostro N. eiusque Episcopis adiutoribus.
In unaquaque Prece eucharistica, praedictae formulae aptandae sunt, normis
grammaticorum attentis.
150. Paulo ante consecrationem, minister, pro opportunitate, campanulae signo fideles
monet. Item pulsat campanulam ad unamquamque ostensionem, iuxta cuiusque loci
consuetudinem.
Si incensum adhibetur, cum hostia et calix populo post consecrationem ostenduntur,
minister ea incensat.
151. Post consecrationem, dicto a sacerdote: Mystérium fidei, populus acclamationem
profert, adhibita una ex formulis praescriptis.
In fine Precis eucharisticae, sacerdos, accipiens patenam cum hostia et calicem et
utrumque elevans, doxologiam: Per ipsum, solus profert. Populus in fine acclamat:
Arnen. Postea sacerdos patenam et calicem super corporale deponit.
152. Expleta Prece eucharistica, sacerdos, manibus iunctis, dicit monitionem ante
orationem dominicam, quam deinde una cum populo profert, manibus extensis.

153. Oratione dominica conclusa, sacerdos, manibus extensis, solus dicit embolismum
Libera nos, quo completo, populus acclamat: Quia tuum est regnum.
154. Deinde sacerdos, manibus extensis, clara voce dicit orationem Domine lesu Christe,
qui dixisti; eaque conclusa, extendens et iungens manus, pacem annuntiat, versus ad
populum, dicens: Pax Domini sit semper vobiscum. Populus respondet: Et cum spiritu
tuo. Postea, pro opportunitate, sacerdos subiungit: Offérte vobis pacem.
Sacerdos pacem potest dare ministris, semper tamen intra presbyterium remanens, ne
celebratio turbetur. Item faciat si e rationabili causa aliquibus paucis fidelibus pacem dare
velit. Omnes vero, iuxta ea quae a Conferentia Episcoporum statuta sunt, pacem,
communionem et caritatem sibi invicem significant. Dum pax datur, dici potest: Pax
Domini sit semper tecum, cui respondetur: Arnen.
155. Postea sacerdos accipit hostiam, eam que super patenam frangit, et particulam
immittit in calicem, dicens secreto: Haec commixtio. Interim a choro et a populo cantatur
vel dicitur Agnus Dei (cf. n. 83).
156. Tunc sacerdos secreto et manibus iunctis dicit orationem ad Communionem Domine
lesu Christe, Fili Dei vivi vel Percéptio Corporis et Sanguinis.
157. Oratione conclusa, sacerdos genuflectit, accipit hostiam, eamque aliquantulum
elevatam super patenam vel super calicem tenens, versus ad populum, dicit: Ecce Agnus
Dei, et una cum populo semel subdit: Domine, non sum dignus.
158. Postea, stans ad altare conversus, sacerdos secreto dicit: Corpus Christi custodiat me
in vitam aetérnam, et reverenter sumit Corpus Christi. Deinde accipit calicem, secreto
dicens: Sanguis Christi custodiat me in vitam aetérnam, et reverenter sumit Sanguinem
Christi.
159. Dum sacerdos sumit Sacramentum, inchoatur cantus ad Communionem (cf. n. 86).
160. Sacerdos deinde accipit patenam vel pyxidem, et accedit ad communicandos, qui de
more processionaliter approprinquant.
Non licet ipsis fidelibus panem consecratum neque calicem sacrum per semetipsos
accipere eo minus de manu in manum inter se transmittere. Fideles communicant
genuflexi vel stantes, prout Conferentia Episcoporum statuerit. Cum autem stantes
communicant, commendatur ut debitam reverentiam, ab iisdem normis statuendam, ante
susceptionem Sacramenti faciant.
161. Si Communio sub specie tantum panis fit, sacerdos hostiam parum elevatam
unicuique ostendit dicens: Corpus Christi. Communicandus respondet: Amen, et
Sacramentum recipit, ore vel, ubi concessum sit, manu, pro libitu suo. Communicandus
statim ac sacram hostiam recipit, eam ex integro consumit.
Si vero Communio fit sub utraque specie, servetur ritus suo loco descriptus (cf. nn. 284287).
162. In distribuenda Communione sacerdotem adiuvare possunt alii presbyteri forte
praesentes. Si isti praesto non sunt et communicantium numerus valde magnus, sacerdos
in adiutorium sibi vocare potest ministros extraordinarios, idest acolythum rite institutum
aut etiam alios fideles, qui ad hoc rite deputati sint.96 In casu necessitatis, sacerdos potest
fideles idoneos, ad actum deputare.97
Hi ministri ad altare ne accedant antequam sacerdos Communionem sumpserit,
semperque vas ubi continentur Ss.ae Eucharistiae species, fidelibus distribuendae, e manu
sacerdotis celebrantis accipiant.

163. Distributione Communionis expleta, sacerdos vinum consecratum forte remanentem
ipse ad altare statim ex integro consumit; hostias vero consecratas quae supersunt, aut ad
altare sumit aut defert ad locum Eucharistiae asservandae destinatum.
Sacerdos, ad altare reversus, colligit fragmenta, si quae sint; deinde, stans ad latus altaris
vel ad abacum, purificat patenam vel pyxidem super calicem, postea purificat calicem,
dicens secreto: Quod ore sûmpsimus, et calicem purificatorio exterget. Si vasa purificata
sunt ad altare, a ministro deferuntur ad abacum. Licet tamen vasa purificanda, praesertim
si sint plura, opportune cooperta, in altari vel in abaco super corporale relinquere eaque
statim post Missam, populo dimisso, purificare.
164. Postea sacerdos ad sedem redire potest. Sacrum silentium, per aliquod temporis
spatium, servari, vel psalmus aut aliud laudis canticum aut hymnus proferri potest (cf. n.
88).
165. Deinde, stans ad altare vel ad sedem, sacerdos, versus ad populum, dicit, manibus
iunctis: Orémus et, extensis manibus, orationem post Communionem recitat, cui praemitti
potest breve spatium silentii, nisi iam praecesserit statim post Communionem. In fine
orationis populus acclamat: Arnen.
Ritus conclusionis
166. Expleta oratione post Communionem, fiant, si habendae sunt, breves annuntiationes
ad populum.
167. Deinde sacerdos, extendens manus, salutat populum, dicens: Dominus vobiscum, cui
respondetur a populo: Et cum spiritu tuo. Et sacerdos, manus denuo coniungens, et
statim, manum sinistram super pectus ponens et manum dexteram elevans, subdit:
Benedicat vos omnipotens Deus et, signum crucis super populum faciens, prosequitur:
Pater, et Filius, et Spiritus Sanctus. Omnes respondent: Arnen.
Quibusdam diebus et occasionibus, huic formulae benedictionis praemittitur, iuxta
rubricas, formula sollemnior vel oratio super populum.
Episcopus populo benedicit congruenti formula, ter signum crucis super populum faciens.
168. Statim post benedictionem sacerdos, manibus iunctis subiungit: Ite, missa est; et
omnes respondent: Deo gratias.
169. Tunc sacerdos altare de more osculo veneratur, et facta illi cum ministris laicis
profunda inclinatione, cum eis recedit.
170. Si vero Missam sequitur aliqua actio liturgica, ritus conclusionis, idest salutatio,
benedictio et dimissio, omittuntur.
B) De Missa cum diacono
171. Quando celebrationi eucharisticae interest, diaconus, sacris vestibus indutus, suo
ministerio fungatur. Ipse enim:
a. sacerdoti assistit et ad eius latus procedit;
b. ad altare, sive ad calicem sive ad librum ministrat;
c. Evangelium proclamat et potest, de mandato sacerdotis celebrantis, homiliam
habere (cf. n. 66);
d. populum fidelem per opportunas monitiones dirigit et intentiones orationis
universalis enuntiat;
e. sacerdotem celebrantem adiuvat in distribuenda Communione, et vasa sacra
purificat et componit;

officia aliorum ministrorum, pro necessitate, ipse adimplet si nullus eorum adsit.
f.
Ritus initiales
172. Evangeliarium parum elevatum deferens, diaconus sacerdotem accedentem ad altare
praecedit, secus ad eius latus incedit.
173. Cum ad altare pervenerit, si Evangeliarium defert, omissa reverentia, ad altare
accedit. Deinde Evangeliario super altare deposito, simul cum sacerdote altare osculo
veneratur.
Si vero Evangeliarium non defert, profundam facit altari inclinationem more solito cum
sacerdote, et cum ipso altare osculo veneratur.
Demum si adhibetur incensum, sacerdoti assistit ad incensum imponendum et ad crucem
et altare thuri ficandum.
174. Altari incensato, sedem una cum sacerdote petit, ibique ad latus sacerdotis consistit
eique pro necessitate ministrat.

Liturgia verbi
175. Dum Alleldia vel alter cantus profertur, si adhibetur incensum, ad impositionem
thuris sacerdoti ministrat, deinde, ante sacerdotem profunde inclinatus, benedictionem
petit, submissa voce dicens: lube, domne, benedicere. Sacerdos eum benedicit, dicens:
Dominus sit in corde tuo. Diaconus signat se signo crucis et respondet: Arnen. Deinde
Evangeliarium, quod laudabiliter super altare collocatum est, facta altari inclinatione,
sumit et ad ambonem pergit librum parum elevatum deferens, praecedentibus thuriferario
cum thuribulo fumigante atque ministris cum cereis accensis. Ibi populum salutat dicens,
manibus iunctis, Dominus vobiscum, dein ad verba Léctio sancti Evangélii, pollice signat
librum et postea seipsum in fronte, ore et pectore, librum incensat et proclamat
Evangelium. Quo finito, acclamat: Verbum Domini, omnibus respondentibus: Laus tibi,
Christe. Deinde librum osculo veneratur, secreto dicens: Per evangélica dicta, et ad
sacerdotem redit.
Quando diaconus Episcopo ministrat, librum ei defert osculandum vel ipse osculatur,
secreto dicens: Per evangélica dicta. In celebrationibus sollemnioribus Episcopus, pro
opportunitate, benedictionem cum Evangeliario populo impertit.
Evangeliarium demum ad abacum vel aliud locum aptum et dignum deferri potest.
176. Si alius quoque idoneus lector absit, diaconus etiam alias lectiones proferat.
177. Intentiones orationis fidelium, post introductionem sacerdotis, ipse diaconus de
more ex ambone profert.
Liturgia eucharistica
178. Oratione universali absoluta, sacerdote ad sedem remanente, diaconus altare
praeparat, acolytho adiuvante; ipsius tamen est sacrorum vasorum curam gerere. Assistit
etiam sacerdoti ad dona populi recipienda. Tradit deinde sacerdoti patenam cum pane
consecrando; infundit vinum et parum aquae in calicem, dicens secreto: Per huius aquae,
et postea calicem sacerdoti praesentat. Hanc praeparationem calicis, ad abacum peragere
potest. Si incensum adhibetur, in thurificandis oblatis, cruce et altari sacerdoti ministrat,
et postea ipse, vel acolythus, sacerdotem et populum incensat.
179. Durante Prece eucharistica, diaconus stat prope sacerdotem, aliquanto tamen post
ipsum, ut, quando opus sit, ad calicem vel ad missale ministret.

Inde ab epiclesi usque ad ostensionem calicis diaconus de more genuflexus manet. Si
adsunt plures diaconi, unus ex eis ad consecrationem immittere potest incensum in
thuribulum atque ad ostensionem hostiae et calicis incensare.
180. Ad doxologiam finalem Precis eucharisticae, stans ad latus sacerdotis, calicem
elevatum tenet, dum sacerdos patenam cum hostia elevat, usquedum populus Arnen
acclamaverit.
181. Postquam sacerdos dixit orationem ad pacem et: Pax Domini sit semper vobiscum,
et populus respondet: Et cum spiritu tuo, diaconus, pro opportunitate, invitationem facit
ad pacem, dicens, manibus iunctis et versus ad populum: Offerte vobis pacem. Ipse vero
pacem a sacerdote recipit, aliisque ministris sibi propioribus potest offerre.
182. Communione a sacerdote facta, diaconus Communionem sub utraque specie ab ipso
sacerdote accipit, et sacerdotem deinde adiuvat in Communione populo distribuenda.
Quod si Communio sub utraque specie fit, ipse calicem sumentibus ministrat, et
distributione peracta, statim totum Christi Sanguinem qui remansit ad altare reverenter
consumit, adiuvantibus, si casus fert, aliis diaconis et presbyteris.
183. Distributione Communionis expleta, diaconus cum sacerdote ad altare revertitur,
colligit fragmenta, si quae sint, deinde portat calicem et alia vasa sacra ad abacum, ibique
ea purificat et de more componit, dum sacerdos ad sedem redit. Licet tamen vasa
purificanda, opportune cooperta, in abaco super corporale relinquere eaque statim post
Missam, populo dimisso, purificare.
Ritus conclusionis
184. Dicta oratione post Communionem, diaconus facit breves annuntiationes populo,
quae forte faciendae sunt, nisi ipse sacerdos malit eas facere.
185. Si adhibetur formula benedictionis sollemnis vel oratio super populum, diaconus
dicit: Inclinate vos ad benedictionem. Data benedictione a sacerdote, diaconus populum
dimittit dicens, manibus iunctis, ad populum versus: Ite, missa est.
186. Deinde, una cum sacerdote, altare osculo veneratur, et, facta profunda inclinatione,
simili modo quo processerat, recedit.

C) De muneribus acolythi
187. Munera quae acolythus exercere potest varii sunt generis; plura autem ex iis simul
occurrere possunt. Expedit proinde ut opportune inter plures distribuantur; si vero unus
tantum acolythus praesens adest, ea quae potioris sunt momenti ipse exsequatur, cetera
vero inter plures ministros distribuantur.

Ritus initiales
188. In accessu ad altare crucem, medius inter duos ministros cum cereis accensis,
deferre potest. Cum autem ad altare pervenerit, crucem apud altare erigit, ut fiat crux
altaris, secus eam in loco digno reponit. Deinde locum suum in presbyterio occupat.
189. Per totam celebrationem, acolythi est ad sacerdotem vel diaconum, quoties opus sit,
accedere, ut ipsis librum praebeat et in aliis quae necessaria sunt eos adiuvet. Convenit
proinde ut, quantum fieri possit, locum occupet e quo ministerium suum commode possit
implere, sive ad sedem sive ad altare.
Liturgia eucharistica

190. Absente diacono, expleta oratione universali, dum sacerdos ad sedem manet,
acolythus super altare ponit corporale, purificatorium, calicem et missale. Deinde, si opus
est, sacerdotem adiuvat in accipiendis donis populi et, pro opportunitate, panem et vinum
ad altare defert et sacerdoti tradit. Si incensum adhibetur, sacerdoti thuribulum exhibet
eique assistit in thurificandis oblatis, cruce et altari. Deinde sacerdotem et populum
incensat.
191. Acolythus rite institutus, qua minister extraordinarius, sacerdotem, si necesse sit,
adiuvare potest in Communione populo distribuenda.98 Quod si Communio sub utraque
specie fit, absente diacono, ipse calicem sumentibus ministrat, vel calicem sustinet si
Communio per intinctionem praebetur.
192. Itemque acolythus rite institutus, distributione Communionis expleta, sacerdotem vel
diaconum in vasis sacris purificandis et componendis adiuvat. Absente vero diacono,
acolythus vasa sacra ad abacum defert ibique more solito ea purificat, abstergit et
componit.
193. Celebratione Missae expleta, acolythus aliique ministri, una cum diacono et
sacerdote ad sacristiam revertuntur processionaliter eodem modo et ordine quo venerunt.
D) De muneribus lectoris
Ritus initiales
194. In accessu ad altare, absente diacono, lector, veste probata indutus, Evangeliarium
parum elevatum deferre potest: tunc ante sacerdotem incedit; secus cum aliis ministris.
195. Cum ad altare pervenerit, cum aliis facit profundam inclinationem. Si Evangeliarium
defert, ad altare accedit et Evangeliarium supra illud deponit. Deinde in presbyterio una
cum aliis ministris locum occupat.

Liturgia verbi
196. Lectiones, quae Evangelium praecedunt, ex ambone legit. Deficiente vero psalmista,
potest et psalmum responsorium post primam lectionem proferre.
197. Absente diacono, post introductionem a sacerdote dictam, lector intentiones
orationis universalis ex ambone proferre potest.
198. Si ad introitum vel ad Communionem non habetur cantus, et antiphonae in Missali
propositae a fidelibus non recitantur, tempore conveniente eas proferre potest (cf. nn. 48,
87).
IL De Missa Concelebrata
199. Concelebratio qua unitas sacerdotii et sacrificii necnon totius populi Dei opportune
manifestatur ipso ritu praecipitur: in ordinatione Episcopi et presbyterorum, in
benedictione abbatis et in Missa chrismatis.
Commendatur autem, nisi utilitas christifidelium aliud requirat aut suadeat:
a. ad Missam vespertinam feriae V in Cena Domini;
b. ad Missam in Conciliis, Conventibus Episcoporum et Synodis;
c. ad Missam conventualem et ad Missam principalem in ecclesiis et oratoriis;
d. ad Missas in conventibus cuiusvis generis sacerdotum tum saecularium tum
religiosorum.99
Singulo tamen sacerdoti liceat Eucharistiam individual! modo celebrare, non vero eo
tempore, quo in eadem ecclesia aut oratorio concelebratio habetur. Attamen feria quinta

Institutio Generalis Missalis Romani 2,000
p.,30
in Cena Domini et in Missa Vigiliae paschalis modo individuali sacrum litare non
permittitur.
200. Presbyteri peregrini libenter ad concelebrationem eucharisticam accipiantur,
dummodo eorum condicio sacerdotalis cognoscatur.
201. Ubi magnus habetur numerus sacerdotum, concelebratio pluries etiam in eodem die
fieri potest, ubi necessitas vel pastoralis utilitas id suadeat; fieri tamen debet temporibus
sub sequentibus vel in locis sacris diversis. 100
202. Episcopi est, ad normam iuris, concelebrationis disciplinam in omnibus ecclesiis et
oratoriis suae dioecesi moderari.
203. In singulari honore illa concelebratio habenda est, qua presbyteri alicuius dioecesis
cum proprio Episcopo concelebrant, in Missa stationali praesertim in maioribus
sollemitatibus anni liturgici, in Missa ordinationis novi Episcopi dioecesis aut eius
coadiutoris vel auxiliaris, in Missa chrismatis, in Missa vespertina in Cena Domini, in
celebrationibus Sancti Fundatoris Ecclesiae localis vel Patroni dioecesis, in anniversariis
Episcopi, occasione denique Synodi vel visitationis pastoralis.
Eadem ratione concelebratio commendatur quoties presbyteri cum proprio Episcopo
conveniunt, sive occasione exercitiorum spiritualium, sive alicuius conventus. In his
casibus illud signum unitatis sacerdotii, necnon Ecclesiae, omni concelebrationi
proprium, magis perspicuo modo manifestatur. 101
204. Ob peculiarem causam, sive significationis ritus sive festivitatis, facultas fit pluries
celebrandi vel concelebrandi eodem die, sequentibus in casibus:
a. si quis, feria V Hebdomadae sanctae, Missam chrismatis celebravit aut
concelebravit, etiam Missam vespertinam in Cena Domini celebrare aut concelebrare
potest;
b. si quis Missam Vigiliae paschalis celebravit aut concelebravit, potest Missam in
die Paschae celebrare aut concelebrare;
c. in Nativitate Domini omnes sacerdotes tres Missas celebrare vel concelebrare
possunt, dummodo hae suo tempore, celebrentur;
d. die Commemorationis omnium fidelium defunctorum, dummodo celebrationes
diversis temporibus fiant et servatis iis quae circa applicationem secundae et tertiae
Missae statuta sunt. 102
e. si quis in Synodo et in visitatione pastorali cum Episcopo vel eius delegato aut
occasione cuiusdam conventus sacerdotum concelebrat, Missam ad utilitatem fidelium
iterum celebrare potest. Idem valet, servatis servandis, pro coetibus religiosorum.
205. Missa concelebrata ordinatur, pro qualibet forma, iuxta normas communiter
servandas (cf. nn. 112-198), iis tamen servatis aut mutatis quae infra exponentur.
206. Nemo umquam ad concelebrandum accedat neque admittatur incepta iam Missa.
207. In presbyterio parentur:
a. sedes et libelli pro sacerdotibus concelebrantibus;
b. in abaco: calix sufficientis magnitudinis, aut plures calices.
208. Si in Missa concelebrata diaconus non adsit, munera ipsi propria ab aliquibus
concelebrantibus perficiuntur.
Si neque alii ministri adsint, partes ipsis propriae aliis fidelibus idoneis committi possunt;
secus ab aliquibus concelebrantibus absolvuntur.
209. Concelebrantes in secretario, vel alio loco apto, sacras vestes induunt, quas sumere
solent cum Missam singuli celebrant. Accedente tamen iusta causa, v. gr. frequentiore

concelebrantium numero et deficientia paramentorum, concelebrantes, excepto semper
celebrante principali, omittere possunt casulam seu planetam, adhibita stola super albam.
Ritus initiales
210. Omnibus rite dispositis, fit de more processio per ecclesiam ad altare. Sacerdotes
concelebrantes incedunt ante celebrantem principalem.
211. Cum ad altare pervenerint, concelebrantes et celebrans principalis, facta profunda
inclinatione, altare osculo venerantur, deinde sedem sibi assignatam petunt. Celebrans
vero principalis crucem et altare, pro opportunitate, incensat, ac deinde sedem petit.

Liturgia verbi
212. Durante liturgia verbi concelebrantes locum suum occupant et sedent et surgunt
eadem ratione ac celebrans principalis.
Quando praeest Episcopus, presbyter, qui, absente diacono, Evangelium proclamat ab eo
petit et accipit benedictionem. Quod tamen non fit in concelebrati one cui presbyter
praeest.
213. Homiliam habet de more celebrans principalis, vel unus e concelebrantibus.
Liturgia eucharistica
214. Praeparatio donorum (cf. nn. 139-145) perficitur a celebrante principali, aliis
concelebrantibus suis locis manentibus.
215. Post dictam a celebrante principali orationem super oblata, concelebrantes ad altare
accedunt et circa illud consistunt, ita tamen ut impedimento non sint in ritibus peragendis,
et actio sacra a fidelibus bene conspiciatur, neque impedimento sint diacono quando ad
altare, ratione sui ministerii, accedere debet.
Si adsunt sacerdotes concelebrantes, diaconus eodem suo ministerio prope altare
fungatur, quando opus est calici et Missali ministrando. Attamen, quantum fieri potest
stat aliquantulum retro, post eos.

De modo proferendi Precem eucharisticam
216. Praefatio cantatur vel dicitur a solo sacerdote celebrante principali; Sanctus vero ab
omnibus concelebrantibus una cum populo et schola cantatur vel recitatur.
217. Sanctus expleto, sacerdotes concelebrantes Precem eucharisticam modo infra
descripto prosequuntur. Solus celebrans principalis gestus facit, nisi aliter notetur.
218. Partes quae ab omnibus concelebrantibus simul proferuntur, et praesertim
consecrationis verba, quae exprimere omnes tenentur, in recitatione ita dicendae sunt, ut
eas concelebrantes submissa voce proferant et vox celebrantis principalis clare audiatur.
Hac ratione textus a populo facilius percipitur.
Partes ab omnibus concelebrantibus simul dicendae, quae notis in Missali ornantur,
laudabiliter cantu proferuntur.

Prex eucharistica I, seu Canon Romanus
219. In Prece eucharistica I, seu Canone Romano Te igitur a solo celebrante principali,
extensis manibus, dicitur.
220. Meménto vivorum et Communicantes uni alterive e sacerdotibus concelebrantibus
committi convenit, qui solus has preces, manibus extensis, et elata voce profert.

221. Hanc igitur a solo celebrante principali iterum dicitur, manibus extensis.
222. A Quam oblationem usque ad Sùpplices, celebrans principalis gestus facit, omnes
vero concelebrantes omnia simul proferunt, hoc modo:
a. Quam oblationem, manibus ad oblata extensis;
b. Qui pridie, Simili modo, manibus iunctis;
c. verba Domini, manu dextera, si opportunum videtur, ad panem et ad calicem
extensa; ad ostensionem autem hostiam et calicem aspicientes ac postea profunde se
inclinantes;
d. Unde et mémores et Supra quae, manibus extensis;
e. Sripplices, inclinati et manibus iunctis usque ad verba ex hac altaris
participatione, ac deinde erecti et se signantes ad verba omni benedictione caelésti et
gratia repleamur.
223. Meménto defunctorum et Nobis quoque peccatoribus uni alterive e concelebrantibus
committi convenit, qui solus ea, manibus extensis, et elata voce profert.
224. Ad verba Nobis quoque peccatoribus omnes concelebrantes pectus sibi percutiunt.
225. Per quem haec omnia a solo celebrante principali dicitur.

Prex eucharistica II
226. In Prece eucharistica II Vere Sanctus a solo celebrante principali, extensis manibus,
profertur.
227. Ab Haec ergo dona usque ad Et sripplices omnes concelebrantes omnia simul
proferunt, hoc modo:
a. Haec ergo dona, manibus ad oblata extensis;
b. Qui cum passioni et Simili modo, manibus iunctis;
c. verba Domini, manu dextera, si opportunum videtur, ad panem et ad calicem
extensa; ad ostensionem autem hostiam et calicem aspicientes ac postea profunde se
inclinantes;
d. Mémores igitur atque Et sripplices, manibus extensis.
228. Intercessiones pro vivis: Recordare, Domine, et pro defunctis: Meménto étiam
fratrum nostrorum, uni alterive e concelebrantibus committi convenit, qui solus eas,
manibus extensis, profert.
Prex eucharistica III
229. In Prece eucharistica III Vere Sanctus a solo celebrante principali, extensis manibus,
profertur.
230. A Sripplices ergo te, Domine, usque ad Réspice, quaesumus, omnes concelebrantes
omnia simul proferunt hoc modo:
a. Sripplices ergo te, Domine, manibus ad oblata extensis;
b. Ipse enim in qua nocte tradebatur et Simili modo, manibus iunctis;
c. verb a Domini, manu dextera, si opportunum videtur, ad panem et ad calicem
extensa; ad ostensionem autem hostiam et calicem aspicientes ac postea profunde se
inclinantes;
d. Mémores igitur et Réspice, quaesumus, manibus extensis.
231. Intercessiones: Ipse nos et Haec hostia nostrae reconciliationis uni alterive e
concelebrantibus committi convenit, qui solus eas, manibus extensis, profert.

Prex eucharistica IV
232. In Prece eucharistica IV verba Confitémur tibi, Pater sancte, usque ad omnem
sanctificationem compléret, a solo celebrante principali, extensis manibus, proferuntur.
233. A Quaesumus igitur, Domine, usque ad Réspice, Domine, omnes concelebrantes
omnia simul proferunt, hoc modo:
a. Quaesumus igitur, Domine, manibus ad oblata extensis;
b. Ipse enim, cum hora venisset et Simili modo, manibus iunctis;
c. verba Domini, manu dextera, si opportunum videtur, ad panem et ad calicem
extensa; ad ostensionem autem hostiam et calicem aspicientes ac postea profunde se
inclinantes;
d. Unde et nos et Réspice, Domine, manibus extensis.
234. Intercessiones: Nunc ergo, Domine, omnium recordare, uni e concelebrantibus
committi convenit, qui solus eas, manibus extensis, profert.
235. Quoad alias Preces eucharisticas a Sancta Sede approbatas, serventur normae pro
singulis statutae.
236. Doxologia finalis Precis eucharisticae solummodo a sacerdote celebrante principali
una cum aliis concelebrantibus profertur, non autem a fidelibus.
Ritus Communionis
237. Deinde celebrans principalis, iunctis manibus, dicit monitionem ante orationem
dominicam ac deinde, manibus extensis, una cum ceteris concelebrantibus, qui et manus
extendunt, et cum populo ipsam orationem dominicam.
238. Libera nos dicitur a solo celebrante principali, manibus extensis. Omnes
concelebrantes, una cum populo, acclamationem finalem proferunt: Quia tuum est
regnum.
239. Post monitionem diaconi vel, eo absente, unius e concelebrantibus: Offérte vobis
pacem, omnes sibi invicem pacem tradunt. Qui propiores sunt celebranti principali pacem
ab ipso recipiunt ante diaconum.
240. Dum Agnus Dei profertur, diaconi vel aliqui e concelebrantibus celebrantem
principalem adiuvare possunt ad hostias frangendas, sive pro concelebrantium sive pro
populi Communione.
241. Immixtione peracta, solus celebrans principalis dicit secreto orationem Domine lesu
Christe, Fili Dei vivi vel Percéptio.
242. Oratione ante Communionem expleta, celebrans principalis genuflectit et paulum
recedit. Concelebrantes vero unus post alium ad medium altaris accedunt, genuflectunt et
Corpus Christi reverenter ex altari accipiunt, atque manu dextera illud tenentes, eique
manum sinistram supponentes, ad loca sua recedunt. Possunt tamen concelebrantes suis
locis remanere et Corpus Christi e patena sumere, quam celebrans principalis aut unus vel
plures e concelebrantibus tenent, ante ipsos transeundo, vel etiam, tradendo patenam
sequenti et ita usque ad ultimum.
243. Deinde celebrans principalis accipit hostiam in eadem Missa consecratam, eamque
aliquantulum elevatam super patenam vel super calicem tenens, versus ad populum dicit:
Ecce Agnus Dei, et prosequitur cum concelebrantibus et populo, dicens: Domine, non
sum dignus.
244. Deinde celebrans principalis, ad altare versus, secreto dicit: Corpus Christi custodiat
me in vitam aetémam, et Corpus Christi reverenter sumit. Similiter faciunt

concelebrantes seipsos communicantes. Post eos diaconus a celebrante principali Corpus
Domini accipit.
245. Sanguis Domini sumi potest vel ex ipso calice directe bibendo, vel per intinctionem,
vel cum calamo, vel cum cochleari.
246. Si Communio fit bibendo directe ex calice, unus ex his modis potest adhiberi:
a. Celebrans principalis accipit calicem et secreto dicit: Sanguis Christi custodiat
me in vitam aetémam, et paulum Sanguinis sumit et calicem diacono vel concelebranti
tradit. Communionem fidelibus deinde distribuit (cf. nn. 160-162).
Concelebrantes unus post alium, vel bini si duo calices adhibentur, ad altare accedunt,
genuflectunt, Sanguinem sumunt, labrum calicis abstergunt et ad suam sedem redeunt.
b. Celebrans principalis Sanguinem Domini sumit de more stans in medio altaris.
Concelebrantes vero Sanguinem Domini sumere possunt locis suis manendo et ex calice
ipsis a diacono, vel ab uno concelebrante oblato, bibendo; aut etiam, tradendo sibi
deinceps calicem. Calix semper abstergitur vel ab eo qui bibit vel ab illo qui calicem
praesentat. Singuli, cum communicaverint, ad suam sedem redeunt.
247. Diaconus totum Christi Sanguinem qui remansit ad altare reverenter sumit,
adiuvantibus, si casus fert, aliquibus concelebrantibus, dein calicem ad abacum transfert,
ibique ipse vel acolythus rite institutus more solito eum purificat, abstergit et componit
(cf. n. 183).
248. Communio concelebrantium ita etiam potest ordinari, ut singuli super altare Corpori
et, statim postea, Sanguini Domini communicent.
Hoc in casu, celebrans principalis sub utraque specie Communionem more solito sumit
(cf. n. 158), servato tamen ritu pro Communione calicis singulis in casibus electo, quem
ceteri concelebrantes sequantur.
Communione autem celebrantis principalis peracta, calix ad latus altaris super aliud
corporale deponitur. Concelebrantes unus post alium ad medium altaris accedunt,
genuflectunt et Corpori Domini communicant; transeunt deinde ad latus altaris, et
Sanguinem Domini sumunt, iuxta ritum pro Communione calicis electum, ut supra
dictum est.
Eodem modo ac supra fiunt et Communio diaconi et purificatio calicis.
249. Si Communio concelebrantium fit per intinctionem, celebrans principalis more solito
Corpus et Sanguinem Domini sumit, attendens tamen ut in calice satis Sanguinis
remaneat ad Communionem concelebrantium. Diaconus deinde, vel unus e
concelebrantibus, calicem aut in medio altaris, aut ad latus eius super aliud corporale, una
cum patena continente particulas hostiae, opportune disponit.
Concelebrantes, unus post alium, ad altare accedunt, genuflectunt, particulam accipiunt,
eam partim in calicem intingunt et, patenam ori submittentes, intinctam particulam
sumunt, ac deinde ad loca sua recedunt ut initio Missae.
Per intinctionem Communionem accipit etiam diaconus, qui Arnen respondet
concelebranti sibi dicenti: Corpus et Sanguis Christi. Diaconus autem ad altare totum
Sanguinem qui remansit sumit, adiuvantibus, si casus fert, aliquibus concelebrantibus,
calicem ad abacum transfert, ibique ipse vel acolythus institutus more solito eum
purificat, abstergit et componit.
Ritus conclusionis

250. Cetera usque ad finem Missae fiunt de more (cf. nn. 166-169) a celebrante
principali, concelebrantibus suis sedibus remanentibus.
251. Antequam ab altari discedant, altari profundam inclinationem faciunt. Celebrans
vero principalis altare de more osculo veneratur.

III. De Missa, Cui Unus Tantum Minister Assistit
252. In Missa quae celebratur a sacerdote cui unus tantum minister assistit et respondet,
servatur ritus Missae cum populo (cf. nn. 120-169), ministro, pro opportunitate, partes
populi proferente.
253. Si tamen minister est diaconus, ipse munera sibi propria peragit (cf. nn. 171-186),
necnon alias partes populi adimplet.
254. Celebratio sine ministro vel aliquo saltem fideli non fiat nisi iusta et rationabili de
causa. Hoc in casu salutationes, monitiones et benedictio in fine Missae omittuntur.
255. Ante Missam calix paratur sive super abacum iuxta altare, sive super altare ad latus
dexterum, missale vero ad latus sinistrum opportune collocari potest.
Ritus initiales
256. Sacerdos, facta altari profunda inclinatione, stans ante altare, signat se signo crucis,
dicens: In nomine Patris; conversus ad ministrum, eum salutat, unam e formulis
propositis eligendo; et peragit actum paenitentialem.
257. Deinde accedit ad altare idque osculo veneratur; vertit se deinde ad missale in latere
sinistro altaris, ubi remanet usque ad expletam orationem universalem.
258. Tunc legit antiphonam ad introitum; et dicit KJrie et Gloria, iuxta rubricas.
259. Deinde, manibus iunctis, dicit Orémus et, interposita mora convenienti, manibus
extensis, profert collectam. In fine minister acclamat: Arnen.

Liturgia verbi
260. Lectiones, quantum fieri potest, ex ambone vel ex pluteo proferuntur.
261. Dicta collecta, minister legit primam lectionem et psalmum, et, quando dicenda est,
secundam lectionem atque versum ad Alleldia vel alterum cantum.
262. Deinde sacerdos, inclinatus, dicit: Munda cor meum, et legit Evangelium. In fine
dicit: Verbum Domini, cui minister respondet: Laus tibi, Christe. Sacerdos deinde librum
osculo veneratur, secreto dicens: Per evangélica dicta.
263. Sacerdos postea symbolum, iuxta rubricas, una cum ministro recitat.
264. Sequitur oratio universalis, quae etiam in hac Missa dici potest, sacerdote
intentiones proferente, ministro respondente.
Liturgia eucharistica
265. In liturgia eucharistica omnia fiunt sicut in Missa cum populo, praeter ea quae
sequuntur.
266. Expleta acclamatione in fine embolismi qui sequitur Orationem dominicam,
sacerdos dicit orationem Domine lesu Christe, qui dixisti; ac deinde subiungit: Pax
Domini sit semper vobiscum, cui minister respondet: Et cum spiritu tuo. Pro
opportunitate sacerdos dat pacem ministro.
267. Deinde, dum dicit Agnus Dei cum ministro, sacerdos frangit hostiam super patenam.
Expleto Agnus Dei, facit immixtionem, dicens secreto: Haec commixtio.

268. Post immixtionem, sacerdos dicit secreto orationem Domine lesu Christe, Fili Dei
vivi vel Percéptio; deinde genuflectit, hostiam accipit et, si minister Communionem
recipit, versus ad eum et hostiam aliquantulum elevatam super calicem tenens, dicit: Ecce
Agnus Dei et cum ipso semel subdit: Domine, non sum dignus. Deinde, ad altare
conversus, Corpus Christi sumit. Si vero minister Communionem non recipit, facta
genuflexione, sacerdos hostiam accipit et, ad altare conversus, semel dicit secreto:
Domine, non sum dignus, et Corpus Christi custodiat ac dein Christi Corpus sumit.
Deinde accipit calicem et secreto dicit: Sanguis Christi custodiat me in vitam aetémam et
Sanguinem sumit.
269. Antequam Communionem det ministro, sacerdos dicit antiphonam ad
Communionem.
270. Sacerdos calicem purificat ad latus altaris aut ad abacum. Si calix ad altare
purificatur, potest ad abacum a ministro deferri, aut super altare ad latus reponi.
271. Purificatione calicis expleta, oportet ut sacerdos aliquam pausam silentii servet;
postea vero dicit orationem post Communionem.

Ritus conclusionis
272. Ritus conclusionis perficiuntur sicut in Missa cum populo, Ite, missa est omisso.
Sacerdos altare de more osculo veneratur et, facta profunda inclinatione cum ministro,
recedit.

IV. Quaedam Normae Generaliores
Pro Omnibus Formis Missae
De veneratione altaris et Evangeliarii
273. luxta morem traditum, veneratio altaris et Evangeliarii osculo perficitur. Attamen,
ubi huiusmodi signum non congruit cum traditionibus aut ingenio alicuius regionis, ibi
est Conferentiae Episcoporum aliud signum statuere in vicem illius adhibendum,
consentiente Sede Apostolica.
De genuflexione et inclinatione
274. Genuflexio, quae fit dextero genu flectendo usque ad terram, adorationem significat;
ideoque reservatur Ss.mo Sacramento, et sanctae Cruci inde a sollemni adoratione in
Actione liturgica feriae VI in Passione Domini, usque ad initium Vigiliae paschalis.
In Missa tres genuflexiones fiunt a sacerdote celebrante, hoc est: post ostensionem
hostiae, post ostensionem calicis et ante Communionem. Peculiaritates in Missa
concelebrata servandae suis locis notantur (cf. nn. 210-251).
Si vero tabernaculum cum SS.mo Sacramento sit in presbyterio, sacerdos, diaconus et alii
ministri genuflectunt, cum ad altare perveniunt, vel ab eo recedunt, non autem durante
ipsa Missae celebratione.
Secus genuflectunt omnes qui ante Ss.mum Sacramentum transeunt, nisi processionaliter
incedant.
Ministri qui crucem processionalem vel cereos deferunt, loco genuflexion!s inclinationem
capitis faciunt.
275. Inclinatione significatur reverentia et honor quae personis ipsis vel eorum signis
tribuitur. Duae species inclinationum habentur, scilicet capitis et corporis:

a. Inclinatio capitis fit cum tres Divinae Personae simul nominantur, et ad nomen
lesu, beatae Mariae Virginis et Sancti in cuius honorem celebratur Missa.
b. Inclinatio corporis: seu inclinatio profunda, fit: ad altare; ad orationes Munda
cor meum et In spiritu humilitatis; in symbolo ad verba Et incarnatus est; in Canone
Romano ad verba Sùpplices te rogamus. Eadem inclinatio fit a diacono, cum petit
benedictionem ante proclamationem Evangelii. Sacerdos insuper parum se inclinat cum,
in consecratione, verba Domini profert.
De incensatione
276. Thurificatio seu incensatio reverentiam exprimit et orationem, ut in Sacra Scriptura
significatur (cf. Ps. 140, 2; Apoc. 8, 3).
Incensum ad libitum adhiberi potest in qualibet forma Missae:
a. durante processione ingressus;
b. initio Missae, ad crucem et altare thurificandum;
c. ad processionem et ad proclamationem Evangelii;
d. pane et calice super altare depositis, ad thurificanda oblata, crucem et altare,
necnon sacerdotem et populum;
e. ad ostensionem hostiae et calicis post consecrationem.
277. Sacerdos, cum incensum ponit in thuribulum, illud benedicit signo crucis, nihil
dicens.
Ante et post thurificationem fit profunda inclinatio personae vel rei quae incensatur, altari
et oblatis pro Missae sacrificio exceptis.
Tribus ductibus thuribuli incensantur: Ss.mum Sacramentum, reliquia sanctae Crucis et
imagines Domini publicae venerationi expositae, oblata pro Missae sacrificio, crux
altaris, Evangeliarium, cereus paschalis, sacerdos et populus.
Duobus ductibus incensantur reliquiae et imagines Sanctorum publicae venerationi
expositae, et quidem initio tantum celebrationis, cum incensatur altare.
Altare incensatur singulis ictibus hoc modo:
a. si altare est a pariete seiunctum, sacerdos illud circumeundo incensat;
b. si vero altare non est a pariete seiunctum, sacerdos transeundo incensat primo
partem dexteram, deinde partem sinistram.
Crux, si est super altare vel apud ipsum, thurificatur ante altaris incensationem, secus
cum sacerdos transit ante ipsam.
Oblata incensat sacerdos tribus ductibus thuribuli, ante incensationem crucis et altaris, vel
signum crucis super oblata thuribulo producens.
De purificatione
278. Quoties aliquod fragmentum hostiae digitis adhaeserit, praecipue post fractionem vel
fidelium Communionem, sacerdos digitos super patenam abstergat vel pro necessitate
abluat. Similiter fragmenta, si quae extra patenam sint, colligat.
279. Vasa sacra purificantur a sacerdote vel a diacono vel ab acolytho instituto post
Communionem vel post Missam, quantum fieri potest ad abacum. Purificatio calicis fit
cum aqua vel cum aqua et vino, quae ab ipso qui purificat, sumitur. Patena de more
purificatorio detergeatur.
Attendendum est ut quod de Sanguine Christi post Communionis distributionem forte
remanet statim ex integro sumatur ad altare.

Institutio Generalis Missalis Romani 2,000
p., 38
280. Si hostia vel aliqua particula dilabatur, reverenter accipiatur; si quid vero Sanguinis
fundatur, locus ubi ceciderit aqua lavetur, et haec aqua postea in sacrarium in sacristiam
collocatum mittatur.

De Communione sub utraque specie
281. Formam ratione signi pleniorem habet sacra Communio cum fit sub utraque specie.
In ea enim forma signum eucharistici convivii perfectius elucet, et clarius exprimitur
voluntas qua novum et aeternum testamentum in Sanguine Domini ratum habetur, necnon
ratio inter convivium eucharisticum et convivium eschatologicum in regno Patris. 103
282. Curent sacri pastores fidelibus, qui ritum participant, vel ei intersunt, aptiore quo
fieri potest modo doctrinam catholicam de forma sacrae Communionis in mentem
revocare iuxta Concilium Tridentinum. In primis christifideles moneant fidem catholicam
docere etiam sub altera tantum specie totum atque integrum Christum verumque
Sacramentum sumi, ac propterea, quod ad fructum attinet, nulla gratia necessaria ad
salutem eos defraudari qui unam speciem solam recipiant. 104
Doceant insuper Ecclesiam potestatem habere in Sacramentorum dispensatione, salva
eorum substantia, statuendi vel mutandi quae ipsorum venerationi vel suscipientium
utilitati pro rerum, temporum et locorum varietate magis expedire iudicaverit.105 Simul
tamen fideles moneantur ut sacrum ritum, quo signum eucharistici convivii plenius
elucet, impensius participare velint.
283. Communio sub utraque specie permittitur, praeter casus in libris ritualibus
expositos:
1. sacerdotibus qui sacrum celebrare vel concelebrare non possunt;
2. diacono et ceteris qui aliquod officium in Missa implent;
3. sodalibus communitatum in Missa conventuali vel in illa quae «communitatis»
dicitur, alumnis seminariorum, omnibus qui exercitiis spiritualibus vacant vel conventum
spiritualem aut pastoralem participant.
Episcopus dioecesanus normas circa Communionem sub utraque specie pro sua dioecesi
definire potest, etiam in ecclesiis religiosorum et in parvis coetibus servandas. Eidem
Episcopo facultas datur Communionem sub utraque specie permittendi, quoties id
sacerdoti celebranti opportunum videatur, dummodo fideles bene instructi sint et absit
omne periculum profanationis Sacramenti vel ritus difficilior evadat, ob multitudinem
participantium aliamve causam.
Quod autem ad modum distribuendi fidelibus sacram Communionem sub utraque specie,
et ad facultatis extensionem Conferentiae Episcoporum normas edere possunt, actis a
Sede Apostolica recognitis.
284. Cum Communio sub utraque specie distribuitur:
1. ad calicem de more ministrat diaconus, vel, eo absente, presbyter; vel etiam
acolythus rite institutus aut alius minister extraordinarius sacrae Communionis; aut
fidelis, cui, in casu necessitatis, hoc officium ad actum concreditur;
2. quod de Sanguine forte remanet sumitur ad altare a sacerdote, vel diacono, vel
ab acolytho rite instituto, qui calici ministravit et vasa sacra more solito purificat,
abstergit et componit.
Fidelibus, qui forte sub specie tantum panis communicare volunt, sacra Communio hac
forma praebeatur.
285. Ad Communionem sub utraque specie distribuendam, parentur:

a. si Communio calicis fit bibendo directe ex calice, vel calix sufficientis
magnitudinis, vel plures calices, cauto semper tamen ut praevideatur ne copia Sanguinis
Christi plus aequo remaneat in fine celebrationis sumenda;
b. si per intinctionem fit, hostiae ne sint nimis tenues neque nimis parvae, sed
paulum spissiores solito, ut, Sanguine partim intinctae, possint commode distribui.
286. Si Communio Sanguinis fit bibendo e calice, communicandus postquam Corpus
Christi accepit, transit ad calicis ministrum et stat coram eo. Minister dicit: Sanguis
Christi; communicandus respondet: Amen, et minister porrigit ei calicem, quem
communicandus ipse manibus suis ori admovet. Communicandus paulum e calice bibit,
eum ministro restituit et recedit; minister autem labrum calicis purificatorio abstergit.
287. Si Communio calicis fit per intinctionem, communicandus, patinam sub ore tenens,
accedit ad sacerdotem, qui calicem tenet et ad cuius latus sistit minister qui vas cum
sacris particulis sustinet. Sacerdos hostiam accipit, partem eius in calicem intingit et eam
ostendendo dicit: Corpus et Sanguis Christi; communicandus respondet: Amen, a
sacerdote Sacramentum ore recipit, ac postea recedit.
Caput V
De Ecclesiarum Dispositione Et Ornatu
Ad Eucharistiam Celebrandam
I. Principia Generalia
288. Ad Eucharistiam celebrandam, populus Dei plerumque in ecclesiam congregatur vel,
ea deficiente aut insufficiente, in alium locum honestum qui tamen sit tanto mysterio
dignus. Ecclesiae igitur, aliave loca, ad sacram actionem exsequendam et ad fidelium
actuosam participationem obtinendam apta sint. Aedes sacrae insuper et res ad cultum
divinum pertinentes vere sint dignae, pulchrae, atque rerum supernarum signa et
symbola. 106
289. Proinde, Ecclesia nobile subsidium artium continenter quaerit, et omnium gentium
atque regionum artis significationes admittit. 107 Immo, sicut studet artis opera atque
thesauros a saeculis anteactis tradita servarel08 et, quatenus opus est, novis
necessitatibus aptare, nova cuiusque aetatis indoli consona promovere contendit. 109
Quapropter in instituendis artificibus necnon in seligendis operibus in ecclesiam
admittendis, vera artis praestantia exquiratur, quae fidem et pietatem alat et cum veritate
significationis et finis cui destinatur congruat. 110
290. Ecclesiae omnes dedicentur vel saltem benedicantur. Cathédrales tamen et
paroeciales ecclesiae solemni ritu dedicentur.
291. Ad sacras aedes recte exstruendas, reficiendas atque disponendas, omnes quorum
interest Commissionem dioecesanam de sacra Liturgia et de Arte sacra consulant.
Episcopus autem dioecesanus eiusdem Commissionis consilio et adiutorio utatur, quando
agitur de normis in hac re tradendis, aut de novarum aedium adumbrationibus
approbandis aut de quibusdam quaestionibus nonnullius momenti diiudicandis. 111
292. Ornatus ecclesiae ad nobilem ipsius simplicitatem conferat, potius quam ad
pompam. In elementis autem seligendis quae ad ornatum pertinent, rerum veritas curetur,
atque eo contendatur, ut ad fidelium institutionem conferat et ad dignitatem totius loci
sacri.

293. Apta ecclesiae eiusque adiunctorum dispositio, quae necessitatibus nostrae aetatis
opportune respondeat, requirit ut non ea solummodo curentur quae ad sacras actiones
celebrandas directius pertineant, sed ut ea quoque praevideantur, quae ad fidelium
convenientem commoditatem tendunt, quaeque in locis ubi populus congregatur
habitualiter praevideri solent.
294. Populus Dei, qui ad Missam congregatur, cohaerentem et hierarchicam habet
ordinationem, quae diversis ministeriis diversaque actione pro singulis celebrationis
partibus exprimitur. Generalis itaque dispositio aedis sacrae ea sit oportet quae coetus
congregati imaginem quodammodo prae se ferat, atque congruam omnium ordinationem
permittat necnon rectam muneris exsecutionem uniuscuiusque foveat.
Fideles atque schola cantorum locum obtinebunt, qui ipsorum actuosam participationem
faciliorem reddat. 112
Sacerdos celebrans, diaconus et alii ministri locum capient in presbyterio. Ibidem
parentur sedes concelebrantium; si vero eorum numerus magnus sit, sedes in alia
ecclesiae parte, sed prope altare, disponantur.
Haec omnia, quamvis hierarchicam dispositionem et munerum diversitatem exprimere
debeant, intimam tamen et cohaerentem unitatem efficiant, qua unitas totius plebis
sanctae clare eluceat. Natura vero et pulchritudo loci universaeque supellectilis pietatem
foveant et sanctitatem mysteriorum quae celebrantur ostendant.
II. DE PRESBYTERII ORDINATIONE AD SACRAM SYNAXIM
295. Presbyterium locus est ubi altare exstat, verbum Dei proclamatur, et sacerdos,
diaconus, et alii ministri munus suum exercent. Ab aula ecclesiae opportune distinguatur
aut per aliquam elevationem, aut per peculiarem structuram et ornatum. Talis autem
amplitudinis sit, ut Eucharistiae celebratio commode peragi et conspici possit. 113

De altari eiusque ornatu
296. Altare, in quo sacrificium crucis sub signis sacramentalibus praesens efficitur, est
etiam mensa Domini, ad quam participandam in Missa populus Dei convocatur; atque
centrum gratiarum actionis, quae per Eucharistiam perficitur.
297. Celebratio Eucharistiae, in loco sacro, peragenda est super altare; extra locum
sacrum vero, etiam super mensam convenientem, peragi potest, retentis semper tobalea et
corporali, cruce et candelabris.
298. Expedit in omni ecclesia altare fixum inesse, quod Christum lesum, Lapidem vivum
(1 Petr 2, 4; cf. Eph 2, 20), clarius et permanenter significat; ceteris vero locis, sacris
celebrationibus dicatis, altare potest esse mobile.
Altare fixum dicitur, si ita exstruatur ut cum pavimento cohaereat ideoque amoveri
nequeat; mobile vero si transferri possit.
299. Altare maius exstruatur a pariete seiunctum, ut facile circumiri et in eo celebratio
versus populum peragi possit, quod expedit ubicumque possibile sit. Altare eum autem
occupet locum, ut revera centrum sit ad quod totius congregationis fidelium attentio
sponte convertatur. 114 De more sit fixum et dedicatum.
300. Altare tum fixum tum mobile iuxta ritum in Pontificali Romano descriptum
dedicetur; altare tamen mobile potest tantum benedici.
301. Iuxta traditum Ecclesiae morem et significationem, mensa altaris fixi sit lapidea, et
quidem ex lapide naturali. Attamen etiam alia materia digna, solida et affabre effecta, de

iudicio Conferentiae Episcoporum, adhiberi potest. Stipites vero aut basis ad mensam
sustentandam ex qualibet materia, dummodo sit digna et solida, confici possunt.
Altare mobile ex quibuslibet materiis nobilibus et solidis atque usui liturgico, iuxta
diversarum regionum traditiones et mores, convenientibus, exstrui potest.
302. Usus deponendi sub altari dedicando reliquias Sanctorum, etsi non Martyrum,
opportune servetur. Caveatur tamen ut de huiusmodi reliquiarum veritate certo constet.
303. In novis ecclesiis exstruendis praestat unum altare erigi, quod in fidelium coetu
unum Christum unamque Ecclesiae Eucharistiam significet.
In ecclesiis vero iam exstructis, quando altare antiquum ita situm est, ut difficilem reddat
participationem populi nec transferri possit sine detrimento valoris artis, aliud altare
fixum, arte confectum et rite dedicatum, exstruatur; et tantum super illud sacrae
celebrationes peragantur. Ne fidelium attentio a novo altari distrahatur, altare antiquum
ne sit peculiari modo ornatum.
304. Ob reverentiam erga celebrationem memorialis Domini et erga convivium in quo
Corpus et Sanguis Domini praebentur, super altare ubi celebratur saltem una tobalea albi
coloris ponatur, quae ad formam, mensuram et ornatum quod attinet cum ipsius altaris
structura conveniat.
305. In altaris ornatu moderatio servetur.
Tempore Adventus altare floribus ornetur ea moderatione, quae indoli huius temporis
conveniat, quin tamen plenam laetitiam Nativitatis Domini praeveniat. Tempore
Quadragesimae altare floribus ornari prohibetur. Excipiuntur tamen dominica Laetare (IV
Quadragesimae), sollemnitates et festa.
Florum ornatus semper sit temperatus, et potius quam supra mensam altaris, circa illud
disponatur.
306. Super enim mensam altaris ea tantummodo quae ad Missae celebrationem
requiruntur deponi possunt, scilicet, Evangeliarium ab initio celebrationis usque ad
Evangelii proclamationem; a praesentatione vero donorum usque ad purificationem
vasorum calix cum patena, pyxis, si necesse est, tandem corporale, purificatorium, et
missale.
Disponantur insuper modo discreto quae forte ad amplificationem vocis sacerdotis
necessaria sunt.
307. Candelabra, quae pro singulis actionibus liturgicis, venerationis et festivae
celebrationis causa, requiruntur (cf. n. 117), aut super altare, aut circa ipsum, attenta
structura tum altaris tum presbyterii, opportune collocentur, ita ut totum concinne
componatur, neque fideles impediantur ab iis facile conspiciendis, quae super altare
aguntur vel deponuntur.
308. Item super altare vel prope ipsum crux, cum effigie Christi crucifixi, habeatur, quae
a populo congregato bene conspiciatur. Expedit ut huiusmodi crux, ad salutiferam
Domini passionem in mentem fidelium revocandam, etiam extra celebrationes liturgicas
prope altare permaneat.

De ambone
309. Dignitas verbi Dei requirit ut in ecclesia locus congruus exsistat e quo annuntietur,
et ad quem, inter liturgiam verbi, attentio fidelium sponte convertatur. 115

Convenit ut generarim locus huiusmodi sit ambo stabilis et non simplex pluteus mobilis.
Ambo, pro cuiusque ecclesiae structura, ita dispositus esse debet, ut ministri ordinati et
lectores a fidelibus bene conspici et audiri possint.
Ex ambone unice proferuntur lectiones, psalmus responsorius atque praeconium paschale;
item proferri possunt homilia et intentiones orationis universalis seu orationis fidelium.
Ambonis dignitas exigit ut ad eum solus minister verbi ascendat.
Convenit ut novus ambo benedicatur, antequam usui liturgico destinetur, iuxta ritum in
Rituali Romano descriptum. 116

De sede pro sacerdote celebrante aliisque sedibus
310. Sedes sacerdotis celebrantis debet munus eius praesidendi coetui atque orationem
dirigendi significare. Proinde locus eius magis congruus est versus ad populum in vertice
presbyterii, nisi aedis structura vel alia adiuncta id impediant, ex. gr. si propter nimiam
distantiam communicatio inter sacerdotem et coetum congregatum difficilis evadat, aut si
tabernaculum locum habeat in media parte retro altare. Omnis autem species throni
vitetur. 117 Convenit ut sedes benedicatur, antequam usui liturgico destinetur, iuxta ritum
in Rituali Romano descriptum. 118
Item in presbyterio sedes disponantur pro sacerdotibus concelebrantibus necnon pro
presbyteris, qui veste chorali induti, celebrationi intersunt, quin concelebrent.
Sedes diaconi prope sedem celebrantis ponatur. Pro aliis ministris sedes ita collocentur, ut
clare distinguantur a sedibus cleri et ipsi munus sibi concreditum facile implere
possint. 119
III. DE ECCLESIAE ORDINATIONE
De locis fidelium
311. Loca fidelium congrua cura disponantur, ut ipsi oculis et animo sacras celebrationes
debite participare possint. Expedit ut de more scamna seu sedilia ad eorum usum
ponantur. Consuetudo tamen personis quibusdam privatis sedes reservandi reprobanda
est. 120 Scamna autem seu sedilia, praesertim in ecclesiis noviter exstructis, ita
disponantur, ut fideles corporis habitus a diversis celebrationis partibus requisitos facile
sumere possint et expedite ad sacram Communionem recipiendam accedere valeant.
Caveatur ut fideles sive sacerdotem sive diaconum et lectores non tantum videre, sed
etiam, hodiernis instrumentis technicis adhibitis, commode audire valeant.

De loco scholae cantorum et instrumentorum musicorum
312. Schola cantorum, attenta cuiusque ecclesiae dispositione, ita collocetur, ut clare
appareat eius natura, eam nempe fidelium communitatis congregatae partem esse, et
peculiare munus agere; eiusdem muneris exsecutio facilior evadat; singulis scholae
sodalibus plena in Missa participatio, idest participatio sacramentalis, commode
permittatur. 121
313. Organum aliaque instrumenta musica legitime probata apto loco collocentur, ut tum
scholae tum populo cantanti subsidio esse possint, atque, si sola pulsentur, commode ab
omnibus audiri queant. Convenit ut organum benedicatur, antequam usui liturgico
destinetur, iuxta ritum in Rituali Romano descriptum. 122

Tempore Adventus organum aliaque musica instrumenta adhibeantur ea moderatione,
quae indoli huius temporis conveniat, quin tamen plenam laetitiam Nativitatis Domini
praeveniat.
Tempore Quadragesimae sonus organi aliorum que instrumentorum permittitur tantum ad
cantum sustentandum. Excipiuntur tamen dominica Laetare (IV Quadragesimae),
sollemnitates et festa.

De loco asservationis sanctissimae eucharistiae
314. Pro cuiusque ecclesiae structura et iuxta legitimas locorum consuetudines, Ss.mum
Sacramentum asservetur in tabernaculo in parte ecclesiae pernobili, insigni, conspicua,
decore ornata, et ad orationem apta. 123
Tabernaculum de more unicum sit, inamovibile, materia solida atque inviolabili non
transparent! confectum, et ita clausum ut quam maxime periculum profanationis
vitetur. 124 Convenit insuper ut benedicatur, antequam usui liturgi co destinetur, iuxta
ritum in Rituali Romano descriptum. 125
315. Ratione signi magis congruit ut in altari in quo Missa celebratur non sit
tabernaculum in quo Ss.ma Eucharistia asservatur. 126
Praestat proinde tabernaculum collocari, de iudicio Episcopi dioecesani:
a. aut in presbyterio, extra altare celebrationis, forma et loco magis
convenientibus, non excluso vetere altari quod ad celebrationem amplius non adhibetur
(n. 306).
b. aut etiam in aliquo sacello ad privatam fidelium adorationem et precationem
idoneo, 127 quod sit cum ecclesia organice coniunctum et christifidelibus conspicuum.
316. Secundum traditam consuetudinem, iuxta tabernaculum peculiaris perenniter luceat
lampas, oleo vel cera nutrienda, qua indicetur et honoretur Christi praesentia. 128
317. Minime obliviscantur etiam cetera omnia quae de asservatione Ss.mae Eucharistiae,
ad normam iuris praescribuntur. 129
De imaginibus sacris
318. Ecclesia in terrena Liturgia caelestem illam praegustando participat, quae in sancta
civitate lerusalem, ad quam peregrina tendat, celebratur, ubi Christus est in dextera Dei
sedens, et memoriam Sanctorum venerando partem aliquam et societatem cum iis sperat
se habituram. 130
Itaque Domini, beatae Mariae Virginis et Sanctorum imagines, iuxta antiquissimam
Ecclesiae traditionem, in aedibus sacris fidelium venerationi exhibeantur, 131 et in aede
sacra ita disponantur ut fideles manuducant ad mysteria fidei quae ibi celebrantur.
Ideoque caveatur ne eorum numerus indiscrete augeatur, hinc ut earum dispositio debito
ordine fiat, ne fidelium attentionem ab ipsa celebratione avocent. 132 Unius autem
eiusdemque Sancti plus quam una imago de more ne habeatur. Generarim in ornamento et
dispositione ecclesiae ad imagines quod attinet, pietati totius communitatis prospiciatur
atque pulchritudini et dignitati imaginum.

Caput VI
De Iis quae Ad Missae
Celebrationem Requiruntur
I. De Pane Et Vino

Ad Eucharistiam Celebrandam
319. Exemplum Christi secuta, Ecclesia panem et vinum cum aqua ad celebrandum
dominicum convivium semper adhibuit.
320. Panis ad Eucharistiam celebrandam debet esse mere triticeus, recenter confectus, et
secundum antiquam Ecclesiae latinae traditionem, azymus.
321. Ratio signi postulat ut materia celebrationis eucharisticae revera ut cibus appareat.
Expedit ergo ut panis eucharisticus, quamvis azymus et forma tradita confectus, tali modo
efficiatur, ut sacerdos in Missa cum populo celebrata revera hostiam frangere possit in
diversas partes, easque saltem aliquibus fidelibus distribuere. Parvae tamen hostiae
minime excluduntur, quando numerus sacram Communionem sumentium aliaeque
rationes pastorales id exigunt. Gestus autem fractionis panis, quo simpliciter Eucharistia
designabatur tempore apostolico, apertius manifestabit vim et momentum signi unitatis
omnium in uno pane, et caritatis ex eo quod unus panis inter fratres distribuitur.
322. Vinum pro celebratione eucharistica debet esse ex genimine vitis (cf. Lc 22, 18),
naturale et merum, idest extraneis substantiis non admixtum.
323. Sedula cura caveatur ut panis et vinum ad Eucharistiam destinata perfecto statu
conserventur; id est, caveatur ne vinum acescat, neve panis corrumpatur vel nimis durus
fiat, ita ut difficulter frangi possit.
324. Si post consecrationem aut cum Communionem sumit, sacerdos animadvertat vinum
non fuisse infusum, sed aquam, deposita aqua in aliquo vase, vinum cum aqua infundat in
calicem, illud consecret, partem narrationis dicens quae ad consecrationem calicis
pertinet, quin tamen teneatur iterum panem consecrare.
II. De Sacra Supellectile in Genere
325. Sicut pro ecclesiis aedificandis, ita et pro sacra supellectile universa, Ecclesia genus
artis cuiusque regionis admittit, et eas aptationes recipit, quae cum singularum gentium
ingenio et traditionibus congruant, dummodo omnia usui ad quem ipsa sacra supellex
destinatur apte respondeant. 133
Etiam in hac parte sedulo curetur nobilis illa simplicitas, quae cum arte vera optime
copulatur.
326. In seligendis materiis pro sacra supellectile, praeter eas quae usu traditae sunt, eae
quoque admitti possunt quae, iuxta mentem nostrae aetatis, nobiles aestimantur, durabiles
sunt et usui sacro bene accommodantur. Qua de re iudex erit Conferentia Episcoporum
pro singulis regionibus.

III. De Sacris Vasis
327. Inter ea quae ad Missam celebrandam requiruntur, speciali honore habentur vasa
sacra, et inter haec calix et patena, in quibus vinum et panis offeruntur, consecrantur et
sumuntur.
328. Vasa sacra ex metallo nobili conficiantur. Si ex metallo conflata sint quod robiginem
producat vel auro minus nobilis sit, interius plerumque inaurentur.
329. De iudicio Conferentiae Episcoporum, actis ab Apostolica Sede recognitis, vasa
sacra confici possunt etiam aliis ex materiis solidis et, secundum communem
aestimationem cuiusque regionis, nobilibus, ex. gr. ebure aut aliquibus lignis durioribus,
dummodo usui sacro aptae sint. Hoc in casu, praeferantur semper materiae quae facile

non frangantur neque corrumpantur. Quod valet pro omnibus vasis quae ad hostias
recipiendas destinata sunt, uti patena, pyxis, theca, ostensorium et alia huiusmodi.
330. Quoad calices aliaque vasa, quae ad recipiendum Sanguinem Domini destinata sunt,
cuppam habeant ex tali materia confectam, quae liquida non absorbeat. Pes vero ex aliis
materiis solidis et dignis confici potest.
331. Ad hostias consecrandas patena amplior convenienter adhiberi potest, in qua ponatur
panis tum pro sacerdote et diacono tum pro aliis ministris et fidelibus.
332. Ad formam vasorum sacrorum quod attinet, artificis est ea opportuniore modo
conficere, qui moribus respondeat singularum regionum dummodo ad usum liturgicum,
ad quem destinantur, singula vasa sint apta, et clare distinguantur ab iis quae usui
cotidiano destinantur.
333. Quoad vasorum sacrorum benedictionem, serventur ritus in libris liturgicis
praescripti. 134
334. Mos servetur exstruendi in sacristia sacrarium, in quod aqua ablutionis sacrorum
vasorum et linteaminum fundatur (cf. n. 280).

IV. De Sacris Vestibus
335. In Ecclesia, quae est Corpus Christi, non omnia membra eodem munere funguntur.
Haec diversitas munerum in Eucharistiae celebratione exterius manifestatur diversitate
sacrarum vestium, quae proinde signum exstare debent muneris cuique ministro proprii.
Eaedem tamen sacrae vestes ad decorem quoque ipsius actionis sacrae conferant oportet.
Vestes quibus sacerdotes et diaconi, necnon ministri laici induuntur opportune
benedicuntur. 135
336. Vestis sacra omnibus ministris ordinatis et institutis cuiusvis gradus communis est
alba, circa lumbos cingulo astringenda, nisi tali modo confecta sit, ut corpori adhaereat
etiam sine cingulo. Antequam vero alba assumatur, si haec habitum communem circa
collum non cooperit, amictus adhibeatur. Alba cum superpelliceo commutari nequit, ne
quidem super vestem talarem, quando casula vel dalmatica, vel, iuxta normas sola stola
sine casula vel dalmatica induenda est.
337. Sacerdotis celebrantis vestis propria, in Missa aliisque sacris actionibus quae cum
Missa directo conectuntur, est casula seu planeta, nisi aliud caveatur, super albam et
stolam induenda.
338. Diaconi vestis propria est dalmatica, super albam et stolam induenda; dalmatica
tamen ob necessitatem vel minorem gradum sollemnitatis omitti potest.
339. Acolythi, lectores, aliique ministri laici albam vel aliam vestem in singulis
regionibus a Conferentia Episcoporum legitime probatam induere possunt.
340. Stola defertur a sacerdote circa collum et ante pectus pendens; a diacono vero ab
umero sinistro per transversum super pectus ducitur ad partem dexteram corporis, ibique
retinetur.
341. Pluviale, seu cappa pluvialis, assumitur a sacerdote in processionibus aliisque
actionibus sacris, iuxta rubricas proprias singulorum rituum.
342. Ad formam sacrarum vestium quod attinet, Conferendae Episcoporum possunt
definire et proponere Apostolicae Sedi aptationes, quae necessitatibus et moribus
singularum regionum respondeant. 136

343. Ad sacras vestes conficiendas, praeter traditas materias, fibrae naturales cuiusque
loci propriae adhiberi possunt, necnon aliquae fibrae artificiales, quae respondeant
dignitati actionis sacrae et personae. De qua re iudicabit Episcoporum Conferentia. 137
344. Decet pulchritudinem et nobilitatem cuiusque vestis non ex abundantia
ornamentorum quae superadduntur exquiri, sed e materia quae adhibeatur et a forma.
Ornamenta autem figuras seu imagines vel symbola praebeant, quae usum sacrum
indicent, remotis iis quae usum sacrum dedeceant.
345. Diversitas colorum in sacris vestibus eo contendit, ut hinc proprietas mysteriorum
fidei celebrandorum, hinc sensus progredientis vitae Christianae, decursu anni liturgici,
efficacius etiam exterius exprimatur.
346. Ad colorem sacrarum vestium quod attinet, servetur usus traditus, nempe:
a. Color albus adhibetur in Officiis et Missis temporis paschalis et Nativitatis
Domini; insuper in celebrationibus Domini, quae non sint de eius Passione, beatae Mariae
Virginis, SS. Angelorum, Sanctorum non Martyrum, in sollemnitatibus Omnium
Sanctorum (1 nov.) et S. loannis Baptistae (24 iunii), in festis S. loannis Evangelistae (27
dec.), Cathedrae S. Petri (22 febr.) et Conversionis S. Pauli (25 ian.).
b. Color ruber adhibetur in dominica Passionis et feria VI Hebdomadae sanctae, in
dominica Pentecostes, in celebrationibus Passionis Domini, in festis nataliciis
Apostolorum et Evangelistarum et in celebrationibus Sanctorum Martyrum.
c. Color viridis adhibetur in Officiis et Missis temporis «per annum».
d. Color violaceus adhibetur tempore Adventus et Quadragesimae. Assumi potest
etiam in Officiis et Missis defunctorum.
e. Color niger adhiberi potest, ubi mos est, in Missis defunctorum.
f. Color rosaceus adhiberi potest, ubi mos est, in dominicis Gaudéte (III Adventus)
et Laetare (IV in Quadragesima).
Conferentiae tamen Episcoporum possunt definire, ad colores liturgicos quod attinet, et
proponere Apostolicae Sedi aptationes, quae necessitatibus et ingenio populorum
respondeant.
347. Missae rituales dicuntur cum colore proprio vel albo vel festivo; Missae autem pro
variis necessitatibus cum colore proprio diei vel temporis aut cum colore violaceo, si
indolem paenitentialem manifestant, v. gr. nn. 31, 33, 38; Missae votivae cum colore
convenienti Missae quae celebratur aut etiam cum colore proprio diei vel temporis.

V. De Aliis Rebus Ad Usum
Ecclesiae Destinatis
348. Praeter vasa sacra aut vestes sacras, pro quibus aliqua peculiaris materia statuitur,
alia supellex, quae aut ipsi usui liturgico destinaturi38 aut quolibet alio modo in
ecclesiam admittitur, digna sit atque respondens fini cui unaquaeque res destinatur.
349. Peculiari modo curandum est ut libri liturgici, Evangeliarium et Lectionarium
praesertim, quae ad Verbi Dei proclamationem destinantur et proinde peculiari
veneratione gaudent, sint revera in actione liturgica rerum supernarum signa et symbola,
et proinde vere digni, decori et pulchri.
350. Insuper omni cura attendendum est ad ea quae directe cum altari et celebratione
eucharistica conectuntur, uti sunt, ex. gr. crux altaris et crux quae in processione defertur.
351. Sedulo contendatur ut etiam in rebus minoris momenti artis postulata opportune
serventur, et nobilis semper simplicitas cum munditie societur.

Caput VII
De Missa Eiusque Partibus Elegendis
352. Efficacitas pastoralis celebrationis profecto augebitur, si textus lectionum, orationum
et cantuum necessitatibus et praeparationi animi et ingenio participantium apte, quantum
fieri potest, respondebunt. Quod obtinetur congrue adhibita multiplici facultate electionis,
quae infra describitur.
Sacerdos proinde, in ordinanda Missa, ad commune bonum spirituale populi Dei, potius
quam ad suam propensionem attendet. Memor sit insuper huiusmodi electionem partium
concordi ratione esse faciendam cum iis qui partem aliquam in celebratione exercent,
fidelibus minime exclusis, in iis quae ad ipsos magis directo spectant.
Cum vero multiplex afferatur facultas seligendi diversas Missae partes, necesse est ut
ante celebrationem diaconus, lectores, psalmista, cantor, commentator, schola,
unusquisque pro sua parte, probe sciant quinam textus ad se spectans adhibeatur, nihilque
ex tempore quodammodo eveniat. Harmonica enim ordinatio et exsecutio rituum multum
confert ad componendos fidelium animos ad Eucharistiam participandam.
I. De Missa Eligenda
353. In sollemnitatibus sacerdos sequi tenetur calendarium ecclesiae in qua celebrat.
354. In dominicis, in feriis Adventus, Nativitatis, Quadragesimae et Paschae, in festis et
memoriis obligatoriis:
a. si Missa celebratur cum populo, sacerdos sequatur calendarium ecclesiae in qua
celebrat;
b. si Missa celebratur sine populo, sacerdos eligere potest aut calendarium
ecclesiae aut calendarium proprium.
355. In memoriis ad libitum:
a. In feriis Adventus a die 17 ad 24 decembris, diebus infra octavam Nativitatis et
in feriis Quadragesimae, exceptis feriis IV Cinerum et Hebdomadae sanctae, dicitur
Missa de die liturgico occurrente; de memoria autem in calendario generali eo die forte
inscripta sumi potest collecta, dummodo non occurrat feria IV Cinerum aut feria
Hebdomadae sanctae. In feriis temporis paschalis memoriae Sanctorum rite ex integro
peragi potest.
b. In feriis Adventus ante diem 17 decembris, in feriis temporis Nativitatis a die 2
ianuarii et in feriis temporis paschalis, eligi potest aut Missa de feria, aut Missa de
Sancto, vel de uno e Sanctis quorum fiat memoria, aut Missa de aliquo Sancto eo die in
Martyrologio inscripto.
c. In feriis per annum, eligi potest aut Missa de feria, aut Missa de memoria ad
libitum forte occurrente, aut Missa de aliquo Sancto eo die in Martyrologio inscripto, aut
Missa pro variis necessitatibus vel votivam.
Si celebrat cum populo, sacerdos curabit ne frequentius et sine sufficienti causa lectiones
omittat singulis diebus in Lectionario pro feriis assignatas: Ecclesia enim cupit ut ditior
mensa verbi Dei paretur fidelibus. 139
Ob eandem causam moderate sumet Missas defunctorum: quaelibet enim Missa tam pro
vivis quam pro defunctis offertur, et in Prece eucharistica memoria defunctorum habetur.
Ubi autem fidelibus cordi sunt memoriae ad libitum beatae Mariae Virginis vel
Sanctorum, satisfiat legitimae eorum pietati.

Cum vero facultas datur eligendi inter memoriam calendario generali inscriptam et
memoriam calendario dioecesano aut religioso insertam, praeoptetur, ceteris paribus et
iuxta traditionem, memoria particularis.
IL De Missae Partibus Eligendis
356. In seligendis textibus diversarum partium Missae tum de Tempore tum de Sanctis,
serventur normae quae sequuntur.

De lectionibus
357. Dominicis et sollemnitatibus assignantur tres lectiones, scilicet Prophetae, Apostoli
et Evangelii, quibus populus Christianus ad continuitatem operis salutis, secundum
mirabile propositum divinum, educatur. Hae lectiones stricte adhibeantur.
Festis vero duae lectiones assignantur. Si tamen festum iuxta normas ad gradum
sollemnitatis elevatur, additur tertia lectio, quae e Communi desumitur.
In memoriis Sanctorum, nisi habeantur propriae, leguntur de more lectiones feriae
assignatae. In quibusdam casibus proponuntur lectiones appropriatae, quae scilicet
peculiarem aspectum vitae spiritualis aut actuositatis Sancti in luce ponunt. Usus harum
lectionum non est urgendus, nisi ratio pastoralis revera id suadeat.
358. In Lectionario pro feriis, lectiones proponuntur pro singulis diebus cuiusque
hebdomadae per universum cursum anni: proinde hae lectiones plerumque sumentur,
diebus quibus sunt assignatae, nisi occurrat sollemnitas vel festum, vel memoria lectiones
appropriatae Novi Testamenti habens, in quibus scilicet mentio fiat de Sancto celebrato.
Si tamen aliquando lectio continua in hebdomada intermittitur ob aliquam
sollemnitatatem, aliquod festum vel aliquam peculiarem celebrationem, sacerdoti licebit,
prae oculis habita ordinatione lectionum totius hebdomadae, aut partes omittendas una
cum aliis componere aut statuere quinam textus aliis praeferendi sint.
In Missis pro peculiaribus coetibus, sacerdoti licebit textus peculiari celebrationi aptiores
eligere, dummodo ex approbati Lectionarii textibus seligantur.
359. Peculiaris insuper selectio textuum sacrae Scripturae datur in Lectionario pro Missis
ritualibus, in quas aliqua Sacramenta vel Sacramentalia inseruntur, aut pro Missis, quae
pro quibusdam necessitatibus celebrantur.
Huiusmodi Lectionaria ideo statuta sunt, ut per aptiorem verbi Dei auditionem fideles ad
mysterium quod participant plenius percipiendum ducantur, et ad incensiorem amorem
verbi Dei instituantur.
Textus proinde, qui in celebratione proferuntur, determinandi sunt prae oculis habitis tum
congrua ratione pastorali tum eligendi facultate in hac re facta.
360. Datur quandoque forma longior et forma brevior eiusdem textus. In eligendo inter
has duas formas critérium pastorale prae oculis habeatur. Tunc attendatur oportet ad
facultatem fidelium auscultandi cum fructu lectionem magis vel minus longam; ad eorum
facultatem audiendi textum magis completum, per homiliam explicandum.
361. Quando autem facultas tribuitur seligendi inter unum vel alterum textum iam
definitum, vel ad libitum propositum, attendendum erit ad utilitatem participantium, prout
nempe agitur de adhibendo textu, qui facilior est vel magis conveniens coetui congregato,
vel de textu iterando vel reponendo, qui alicui celebrationi tamquam proprius assignatur,
alteri vero tamquam ad libitum adhibendus, quoties utilitas pastoralis id suadeat.

Quod evenire potest aut quando idem textus diebus proximioribus iterum legi debeat ex.
gr. die dominica et in feria subsequent! aut quando timeatur ne textus aliquis quasdam
gignat difficultates in aliquo christifidelium coetu. Caveatur tamen ne, in seligendis
textibus Scripturae Sacrae, partes eius permanenter excludantur.
362. Praeter facultates eligendi quosdam textus aptiores, de quibus supra, facultas fit
Conferentiis Episcoporum, in peculiaribus adiunctis, aliquas aptationes indicandi ad
lectiones quod attinet, ea tamen lege, ut textus seligantur e Lectionario rite approbato.

De orationibus
363. In qualibet Missa, nisi aliter notetur, dicuntur orationes ipsi Missae propriae.
In memoriis Sanctorum, dicitur collecta propria vel, si deest, de Communi congruenti;
orationes vero super oblata et post Communionem, nisi sint propriae, sumi possunt aut e
Communi aut e feriis temporis currentis.
In feriis autem per annum, praeter orationes dominicae praecedentis, sumi possunt vel
orationes alius dominicae per annum, vel una ex orationibus pro variis necessitatibus,
quae in Missali recensentur. Semper tamen licebit ex iisdem Missis etiam solam
collectam adhibere.
Hoc modo ditior copia praebetur textuum, quibus precatio fidelium abundantius nutritur.
In potioribus tamen anni temporibus, haec accommodatio iam fit per orationes iisdem
temporibus proprias, in Missali, pro singulis feriis, exstantes.
De Prece eucharistica
364. Plurimae praefationes, quibus Missale Romanum ditatur, eo spectant ut argumenta
gratiarum actionis in Prece eucharistica plenius eniteant, et variae rationes mysterii salutis
pleniore luce proponantur.
365. Electio inter Preces eucharisticas, quae in Ordine Missae inveniuntur, his normis
opportune regitur:
a. Prex eucharistica prima, seu Canon Romanus, qui semper adhiberi potest,
opportunius profertur diebus quibus assignantur Communicantes propria, aut in Missis
quae Hanc igitur propriis ditantur, necnon in celebrationibus Apostolorum et Sanctorum,
quorum mentio fit in ipsa Prece; itemque diebus dominicis, nisi, ob rationes pastorales,
praeferatur Prex eucharistica tertia.
b. Prex eucharistica secunda, ob peculiares ipsius notas, opportunius sumitur
diebus infra hebdomadam, vel in peculiaribus rerum adiunctis. Quamvis Praefatione
propria instructa sit, adhiberi potest etiam cum aliis praefationibus; cum iis praesertim
quae mysterium salutis compendiose repraesentant, v. gr. cum praefationibus
communibus. Quando Missa pro aliquo defuncto celebratur, adhiberi potest peculiaris
formula, suo loco, nempe ante Memento etiam proposita.
c. Prex eucharistica tertia cum qualibet Praefatione dici potest. Eius usus
praeferatur diebus dominicis et festis. Si autem haec Prex in Missis defunctorum
adhibeatur, usurpari potest peculiaris formula pro defuncto, suo loco inserenda, nempe
post verba: Omnes filios tuos ubique dispérsos, tibi, clemens Pater, miseratus coniùnge.
Prex eucharistica quarta Praefationem immutabilem habet et summarium plenius
d.
historiae salutis praebet. Adhiberi potest quando Missa Praefatione propria caret, et in
dominicis «per annum». In hanc Precem, ratione structurae, inseri nequit peculiaris
formula pro defuncto.

De cantibus
366. Cantibus in Ordine Missae positis, v. gr. ad Agnus Dei, non licet substituere alios
cantus.
367. In eligendis cantibus inter lectiones occurrentibus, necnon cantibus ad introitum, ad
offertorium et ad Communionem, normae serventur, quae suis locis statuuntur (cf. nn. 4041,47-48,61-64, 74, 87-88).

Caput VIII
De Missis Et Orationibus Ad Diversa
Et De Missis Defunctorum
I. De Missis Et Orationibus Ad Diversa
368. Quoniam liturgia Sacramentorum et Sacramentalium id efficit ut fidelibus bene
dispositis omnis fere eventus vitae sanctificetur gratia divina manante ex mysterio
paschali, 140 et quoniam Eucharistia est sacramentum sacramentorum, Missale suppeditat
exempla Missarum et orationum, quae in diversis occasionibus vitae Christianae adhiberi
possunt pro necessitatibus totius mundi aut Ecclesiae universae vel localis.
369. Perspecta ampliore facultate eligendi lectiones et orationes, expedit ut Missae ad
diversa moderate, idest quando opportunitas id exigit, adhibeantur.
370. In omnibus Missis ad diversa, nisi aliter expresse caveatur, licet adhibere lectiones
feriales, necnon cantus inter ipsas occurrentes, si cum celebratione conveniant.
371. In huiusmodi Missis adnumerantur Missae rituales, pro variis necessitatibus, ad
diversa et votivae.
372. Missae rituales cum celebratione quorundam Sacramentorum vel Sacramentalium
conectuntur. Prohibentur in dominicis Adventus, Quadragesimae et Paschae in
sollemnitatibus, in diebus infra octavam Paschae, in Commemoratione omnium fidelium
defunctorum et in feriis IV Cinerum et Hebdomadae sanctae, servatis insuper normis
quae in libris ritualibus vel in ipsis Missis exponuntur.
373. Missae pro variis necessitatibus assumuntur quibusdam in rerum adiunctis, sive
interdum sive statis temporibus occurrentibus. Ex his ab auctoritate competenti seligi
possunt Missae pro supplicationibus, quae decursu anni a Conferentia Episcoporum
statuentur.
374. Occurrente aliqua graviore necessitate vel utilitate pastorali, Missa ipsi conveniens
celebrari potest, de mandato vel licentia Episcopi dioecesani, omnibus diebus, exceptis
sollemnitatibus, dominicis Adventus, Quadragesimae et Paschae, diebus infra octavam
Paschae, Commemoratione omnium fidelium defunctorum et feriis IV Cinerum et
Hebdomadae sanctae.
375. Missae votivae de mysteriis Domini aut in honorem beatae Mariae Virginis vel
Angelorum vel cuiusdam Sancti vel omnium Sanctorum, pro fidelium pietate dici possunt
in feriis per annum, etiamsi occurrit memoria ad libitum. Celebrari tamen nequeunt,
tamquam votivae, Missae quae referuntur ad mysteria vitae Domini vel Beatae Mariae
Virginis, excepta Missa eiusdem Immaculatae Conceptionis, quia eorum celebratio
cohaeret cum anni liturgici cursu.
376. In diebus quibus occurrit memoria obligatoria aut feria Adventus usque ad diem 16
decembris, temporis Nativitatis a die 2 ianuarii, et temporis paschalis post octavam
Paschatis, Missae pro variis necessitatibus et votivae per se prohibentur. Si autem aliqua

vera necessitas vel utilitas pastoralis id postulet, in celebratione cum populo adhiberi
potest Missa huic necessitati vel utilitati respondens, de iudicio rectoris ecclesiae vel
ipsius sacerdotis celebrantis.
377. In feriis per annum in quibus occurrunt memoriae ad libitum vel fit Officium de
feria, licet celebrare quamlibet Missam vel adhibere quamlibet orationem ad diversa,
exceptis tamen Missis ritualibus.
378. Peculiari modo, memoria sanctae Maria in sabbato commendatur, quia Redemptoris
Matri in Liturgia Ecclesiae imprimis et prae omnibus Sanctis veneratio tribuitur. 141
II. De Missis Defunctorum
379. Sacrificium eucharisticum Paschatis Christi pro defunctis offert Ecclesia ut, inter se
communicantibus omnibus Christi membris, quae aliis impetrent spiritualem opem, aliis
afferant spei solacium.
380. Inter Missas defunctorum primum locum tenet Missa exsequialis, quae celebrari
potest omnibus diebus, exceptis sollemnitatibus de praecepto, feria V Hebdomadae
sanctae, Triduo paschali et dominicis Adventus, Quadragesimae et Paschae, servatis
insuper omnibus servandis ad normam iuris.142
381. Missa defunctorum post acceptum mortis nuntium, vel in ultima sepultura defuncti,
vel in primo anniversario die, celebrari potest etiam diebus infra octavam Nativitatis,
diebus quibus occurrit memoria obligatoria aut feria quae non sit IV Cinerum aut
Hebdomadae sanctae.
Aliae Missae defunctorum, seu Missae «cotidianae» celebrari possunt in feriis per
annum, in quibus occurrunt memoriae ad libitum vel fit Officium de feria, dummodo pro
defunctis revera applicentur.
382. In Missis exsequialibus habeatur de more brevis homilia, secluso tamen quovis
genere laudationis funebris.
383. Incitentur fideles, praesertim e familia defuncti, ut etiam per sacram Communionem
sacrificium eucharisticum pro defuncto oblatum participent.
384. Si Missa exsequialis directo conectitur cum ritu exsequiarum, dicta oratione post
Communionem, et omisso ritu conclusionis, fit ritus ultimae commendationis seu
valedictionis; qui ritus nonnisi praesente cadavere celebratur.
385. In ordinandis ac seligendis iis partibus Missae pro defunctis, praesertim Missae
exsequialis, quae variari possunt (ex. gr. orationibus, lectionibus, oratione universali),
prae oculis habeantur, ut par est, rationes pastorales, quoad defunctum, eius familiam, et
astantes. Specialem insuper rationem habeant pastores de iis qui, per occasionem
exsequiarum, liturgicis celebrationibus adsunt vel Evangelium audiunt, sive sunt
acatholici sive catholici qui Eucharistiam numquam vel vix umquam participant, vel
fidem etiam amisisse videntur: sunt enim sacerdotes ministri Evangelii Christi pro
omnibus.

Caput IX
De Aptationibus Quae Episcopis
Eorumque Conferentiis Competunt
386. Missalis Romani instauratio, ad normam decretorum Concilii Oecumenici Vaticani
II aetate nostra effecta, assidue curavit ut fideles universi, in celebratione eucharistica,
plenam illam, consciam atque actuosam participationem praestare possint, quae ab ipsius

Liturgiae natura postulatur, et ad quam ipsi fideles, vi suae condicionis, ius habent et
officium. 143
Quo autem celebratio normis et spiritui sacrae Liturgiae plenius respondeat, in hac
Institutione et in Ordine Missae ulteriores quaedam aliquae accommodationes et
aptationes proponuntur, quae iudicio vel Episcopi dioecesani vel Conferentiarum
Episcoporum committuntur.
387. Episcopus dioecesanus, qui ut sacerdos magnus sui gregis habendus est, a quo vita
suorum fidelium in Christo quodammodo derivatur et pendet, 144 vitam liturgicam
fovere, moderari ei que invigilare debet in sua dioecesi. Ipsi, in hac Institutione,
committitur concelebrationis disciplinam moderari (cf. n. 202), normas statuere circa
munus inserviendi sacerdoti ad altare (cf. n. 107), circa sacram Communionem sub
utraque specie distribuendam (cf. 284), circa domos ecclesiae exstruendas et ordinandas
(cf. nn. 291-294). Sed ad ipsum primarie spectat spiritum sacrae Liturgiae in
sacerdotibus, diaconis et fidelibus alere.
388. Aptationes, de quibus infra, quae ampliorem coordinationem expetunt, in
Conferentia Episcoporum, ad normam iuris, sunt determinandae.
389. Conferentiis Episcoporum competit imprimis huius Missalis Romani editionem in
probatis linguis vernaculis apparare atque approbare, ut, actis ab Apostolica Sede
recognitis, in regionibus ad quas pertinet adhibeatur.
Missale Romanum sive in textu latino sive in versionibus vernaculis legitime approbatis
integre edendum est.
390. Conferentiarum Episcoporum est aptationes definire, et actis a Sede Apostolica
recognitis, in ipsum Missale introducere, quae in hac Institutione generali et in Ordine
Missae indicantur, uti sunt:
•fidelium gestus et corporis habitus (cf. supra, nn. 24, 43);
•gestus venerationis erga altare et Evangeliarium (cf. supra, n. 274);

•textus cantuum ad introitum, ad praeparationem donorum et ad communionem
(cf. supra, nn. 48, 74, 87);
•lectiones e Sacra Scriptura peculiaribus in adiunctis desumendae (cf. supra, n.
362); forma pro pace tradenda (cf. supra, n. 82);
•modus sacrae communionis recipiendae (cf. supra, nn. 160-161, 284);

•materia altaris et sacrae supellectilis, praesertim sacrorum vasorum, necnon
materia, forma et color vestium liturgicarum (cf. supra, nn. 301, 329, 332, 342, 345-346,
349).
Directoria vero aut Instructiones pastorales, quas Conferentiae Episcoporum utiles
iudicaverint, praevia Apostolicae Sedis recognitione, in Missale Romanum, loco
opportuno, induci poterunt.
391. Iisdem Conferentiis spectat versionibus textuum biblicorum qui in Missae
celebratione adhibentur, peculiari cura attendere. Ex sacra Scriptura enim lectiones
leguntur et in homilia explicantur, psalmi canuntur, atque ex eius afflatu instinctuque
preces, orationes et carmina liturgica effusa sunt, ut ex ea significationem suam actiones
et signa accipiunt. 145
Sermo adhibeatur qui captui fidelium respondeat et publicae proclamationis aptus sit,
notis tamen servatis quae propriae sunt diversis modis loquendi in libris biblicis adhibitis.

392. Item Conferentiarum Episcoporum erit versionem aliorum textuum assiduo studio
apparare, ut, etiam servata indole cuiusque linguae, sensus textus primigenii latini plene
et fideliter reddatur. In hoc opere efficiendo, spectare expedit diversa litterarum genera
quae in Missa adhibentur, uti sunt orationes praesidentiales, antiphonae, acclamationes,
responsa, supplicationes litanicae, etc.
Prae oculis habeatur quod textuum versio non spectat imprimis ad meditationem, sed
potius ad proci amationem vel cantum in actu celebrationis.
Sermo adhibeatur fidelibus regionis accommodatus, attamen nobilis ac litteraria qualitate
praeditus, firma semper manente necessitate alicuius catechesis de sensu biblico et
Christiano nonnullorum verborum et sententiarum.
Praestat vero, in regionibus eandem linguam habentibus, pro textibus liturgicis,
praesertim vero pro textibus biblicis et pro Ordine Missae eandem versionem, quantum
fieri potest, haberi. 146
393. Attento loco eminenti, quem in celebratione cantus obtinet, utpote liturgiae pars
necessaria vel integralis,147 Conferentiarum Episcoporum est melodias aptas approbare,
praesertim pro textibus Ordinarii Missae, pro populi responsionibus et acclamationibus,
et pro peculiaribus ritibus per annum liturgicum occurrentibus.
Item iudicari quaenam formae musicales, melodiae, instrumenta musica in cultum
divinum admittere liceat, quatenus usui sacro vere apta sint vel aptari possint.
394. Oportet ut quaevis dioecesis suum Calendarium et Proprium Missarum habeat. 148
Conferentia vero Episcoporum, pro sua parte, conficiat calendarium proprium nationis,
vel, una cum aliis Conferentiis, calendarium amplioris dicionis, ab Apostolica Sede
approbandum.
In hoc opere perficiendo, maxime servanda et tuenda est dies dominica, ut primordialis
dies festus, exinde aliae celebrationes, nisi revera sint maximi momenti, ipsi ne
praeponantur. 149 Item curetur ne annus liturgicus ex decreto Concilii Vaticani II
recognitus elementis secundariis obscuretur.
In calendario nationis conficiendo, dies indicentur Rogationum et Quattuor anni
Temporum, et formae et textus ad illas celebrandas, 150 aliaeque peculiares
determinationes prae oculis habeantur.
Convenit ut, in edendo Missali, celebrationes quae toti nationi vel dicioni sunt propriae
suo loco celebrationibus calendarii generalis inserantur, quae vero regioni vel dioecesi in
Appendice particulari locum habeant.
395. Demum, si fidelium participatio et eorum spirituale bonum varietates et
profundiores aptationes requirant, ut sacra celebratio ingenio et traditionibus diversarum
gentium respondeat, Conferentiae Episcoporum illas Sedi Apostolicae, ad normam art. 40
Constitutionis de sacra Liturgia proponere poterunt, de ipsius consensu introducendas,
praesertim pro gentibus quibus Evangelium recentius nuntiatum est. 151 Attente serventur
peculiares normae quae per Instructionem «De Liturgia Romana et inculturatione»
traditae sunt. 152
Ad modum autem in hac re procedendi, haec serventur:
Imprimis praevia propositio Sedi Apostolicae particulatim exponatur, ut, debita facultate
concessa, ad singulas aptationes elaborandas procedatur.
His propositis a Sancta Sede rite approbatis, experimenta pro temporibus et locis statutis
peragentur. Si casus fert, experimenti tempore expleto, Conferentia Episcoporum

aptationum prosecutionem determinabit et rei maturam formulationem Apostolicae Sedis
iudicio proponet. 153
396. Antequam tamen ad novas aptationes, profundiores praesertim, deveniatur, sedulo
curandum erit ut cleri et fidelium debita institutio sapienter ordinateque promoveatur,
facultates iam praevisae ad effectum ducantur et normae pastorales, spiritui celebrationis
respondentes, plene applicentur.
397. Principium quoque servetur, iuxta quod unaquaeque Ecclesia particularis concordare
debet cum universali Ecclesia non solum quoad fidei doctrinam et signa sacramentalia,
sed etiam quoad usus universaliter acceptos ab apostolica et continua traditione, qui
servandi sunt non solum ut errores vitentur, verum etiam ad fidei integritatem tradendam,
quia Ecclesiae lex orandi eius legi credendi respondet. 154
Ritus Romanus partem notabilem et praecellentem liturgici thesauri et patrimonii
Ecclesiae catholicae constituit, cuius divitiae ad bonum universae Ecclesiae iuvant, ita ut
earum amissio ei graviter noceret.
Ritus ille saeculorum decursu non solum usus liturgicos ex urbe Roma oriundos servavit
sed etiam profundo, organico et harmonico modo alios quosdam in se integravit, qui e
consuetudinibus et ingenio diversorum populorum variarumque Ecclesiarum
particularium sive Occidentis sive Orientis derivabantur, indolem quandam
supraregionalem sic acquirens. Nostris vero temporibus identitas et expressio unitaria
huius Ritus invenitur in editionibus typicis librorum liturgicorum ex auctoritate Summi
Pontificis promulgatis et in libris liturgicis illis respondentibus, a Conferendis
Episcoporum pro suis dicionibus probatis atque a Sede Apostolica recognitis. 155
398. Norma a Concilio Vaticano II statuta, ut innovationes in instauratione liturgica ne
fiant nisi vera et certa utilitas Ecclesiae id exigat, et adhibita cautela ut novae formae ex
formis iam exstantibus organice quodammodo crescant, 156 ad ipsius quoque Ritus
Romani inculturationem operandam applicari debet. 157 Inculturatio insuper necessariam
temporis copiam requirit ne festinarim et incaute authentica traditio liturgica
contaminetur.
Inculturationis denique inquisitio minime contendit ad novas familias rituales creandas,
sed culturae datae exigentiis consulere eo tamen modo, ut aptationes inductae sive in
Missali sive in aliis libris liturgicis compositae indoli propriae ritus Romani non sint
noxiae. 158
399. Itaque Missale Romanum, quamvis in linguarum diversitate atque in quadam
consuetudinum varietate, 159 in posterum servari debet veluti instrumentum et praeclarum
signum integritatis et unitatis ritus Romani. 160.

Footnotes
1. Conc. Oecum. Trid., Sessio XXII, 17 septembris 1562: Denz-Schonm. 1738-1759.
2. Cone. Oecum. Vat. II, Const, de sacra Liturgia, Sacrosanctum Concilium, n. 47; cf.
Const, dogm. de Ecclesia, Lumen gentium, nn. 3, 28; Decr. de Presbyterorum ministerio
et vita, Presbyterorum ordinis, nn. 2, 4, 5.
3. Missa vespertina in Cena Domini, oratio super oblata. Cf. Sacramentarium Veronense,

